el pati dels petits: 2008\n20 de des. 2008\nPla d'acció de NOVA JUNTA AMPA\nFa dies que no escrivim res en aquest bloc i ja toca donar una mica d’explicacions. No us hem abandonat.\nLa veritat és que hem estat molt ocupats. Hem treballat en conjunt amb la junta antiga i els nous delegats del curs 2008-2009 dels cicles d’infantil, primària, ESO i BAT per crear una nova Junta de l’AMPA que impulsi un canvi.\nEl passat dia 17 de desembre de 2008, l’assemblea a la qual van assistir una cinquantena de pares i mares va aprovar la nova candidatura. Aquest és un petit resum del pla d’acció de la nova junta.\nHi ha 2 objectius clau:\n• Dinamitzar l'activitat de l’AMPA\nPer això, en comptes de que tota una junta treballi en tot, s’ha optat per crear grups de treball que concentrin els seus esforços en un àrea concreta, de tal manera que sigui més pràctic tirar endavant els projectes.\nS’han creat 6 grups de treball:\n- Responsable de Cicle: punt de contacte amb els pares, delegats i coordinador de cicle del col·legi amb l'objectiu de conèixer la realitat del cicle i detectar necessitats i punts de millora;\n-Activitats Extra-Escolars i Esportives: conèixer amb profunditat les activitats gestionades pel col·legi amb la finalitat de millorar-ne el servei, implicant-s’hi en la gestió, i en el desenvolupament de noves activitats;\n- Activitats Culturals: dinamitzar les relacions entre les famílies, col·laborar amb les activitats culturals pròpies de l’escola i desenvolupar-ne de pròpies;\n- Infrastructures i Serveis: conèixer amb profunditat els serveis gestionats pel col·legi amb la finalitat de millorar-ne el servei, implicant-s’hi en la gestió;\n- Escola de Pares: donar un servei als pares en la formació i l'educació dels fills i en d’altres àmbits;\n- Comunicació: establir un vincle de comunicació entre AMPA i pares, i a la inversa. Conèixer les inquietuds dels pares i fer un AMPA propera als pares;\n• Aconseguir una comunicació fluïda amb els pares, en ambdós sentits\nAquesta és una feina de l'àrea de comunicació. Des de l’experiència del pati dels petits, col·laborarem amb aquest grup de treball per tal de:\n- Crear una WEB/BLOG, que serveixi per comunicar les accions de l'AMPA i com a mitjà de comunicació dels pares envers l’AMPA.\n- Crear una OFICINA de l'AMPA amb horari d’atenció als pares.\n- Divulgar l'ENQUESTA ja elaborada per conèixer les inquietuds dels pares.\n- Figura del DELEGAT: considerem de vital importància implicar als delegats en la gestió de l'AMPA i com a mitjà de comunicació envers els pares.\nPodreu trobar el pressupost de l’AMPA pel curs 2008-2009 i el pla d’acció de cada àrea en la presentació que adjuntem.\nPublica el pati dels petits a les 22:11\nEtiquetes: acords junta ampa, assemblea general ampa, plana web AMPA\n1 d’oct. 2008\nSabies que pots portar una nota per avisar que el teu fill celebrarà el seu aniversari amb coca a l’escola?\nUs recordem que podeu portar una nota per posar a les motxilles dels companys de classe per informar que el vostre fill o la vostra filla portarà coca per celebrar l’ aniversari a l’escola. Així els pares estan avisats que no han de preparar esmorzar pel dia següent. A banda, estem convençuts de que al nen o la nena li farà molta il·lusió que els companys, que ja s’han assabentat de l’aniversari, els felicitin només arribar a l’escola.\nPublica el pati dels petits a les 23:18\nEtiquetes: funcionament escola, sabies que...?\n18 de set. 2008\nAMPA i piscina: iniciem el curs amb canvis\nPels que no heu pogut venir a la reunió del passat dia 16 de setembre amb el director i les mestres, us fem un breu resum dels temes més importants:\nTanca la piscina\nAquest serà el primer any que La Salle Tarragona no oferirà cap activitat de piscina (ni extra escolar, ni dins de les hores docents). En principi la idea havia estat mantenir obert l’edifici fins que estigués enllestit el polisportiu, però la construcció d’aquest nou edifici no s’ha iniciat per l’endarreriment de l’aprovació del POUM. Aquest retard en les obres del nou polisportiu ha conduït, segons va explicar el director, a que La Salle s’hagi vist obligada a tancar la piscina, degut a que les instal·lacions ja no s’adeqüen a les noves normes de seguretat i les actuals condicions sanitàries exigides per Sanitat i l’Ajuntament.\nLa opció de la piscina pública s’ha descartat durant l’horari escolar, ja que s’invertiria massa temps en desplaçaments, en detriment de les hores de formació dels nens.\nA hores d’ara ja s’ha buidat el pavelló Sant Jordi que hauria d’albergar el nou parvulari. Tot i que és un pas endavant per l’inici de les obres, no s’ha parlat de la data prevista per la obertura del edifici destinat a educació infantil. Per tant, haurem de tenir una mica més de paciència.\nEs convoca una nova junta de l’AMPA\nLa junta actual de l’AMPA ha dimitit i per tant es convoca una nova junta. De moment ja està formada pels vocals de cada cicle. Els vocals han estat elegits pels delegats de classe dels cicles. A infantil estem representats per un pare de P3 i un de P4.\nPer tant, ja us avancem que l’assemblea general de l’AMPA d’aquest curs serà molt important. Us animem a assistir-hi. De seguida que ens confirmin la data, us informarem.\nCrida a la puntualitat dels pares\nTot i que els horaris de l’escola són de 9:00 a 13:00 i de 15:00 a 17:00, a educació infantil la recollida comença 10 minuts abans (12:50 i a les 16:50), d’aquesta manera els pares i mares que tinguin nens més grans poden arribar a temps per la sortida dels grans.\nEn quant a l’horari d’entrada se’ns demana molta puntualitat, ja que a primera hora, quan els nens estan més descansats, es treballa amb l’Ulisses. Es tracta d’un programa d’estimulació que requereix la màxima atenció, i per tant els que arribin tard s’hauran d’esperar fins que aquesta activitat acabi per entrar a classe.\nNota sobre les activitats extra escolars\nAquest any, l’escola ofereix les següents activitats per educació infantil:\nDimarts i dijous: ioga infantil\nDilluns, dimecres i divendres: activitats de contes, treballs manuals, etc.\nEn resposta a algunes queixes per part dels pares sobre el preu elevat de les activitats extra escolars, la direcció va informar que han fet una comparació amb altres escoles concertades de la ciutat, i La Salle Tarragona no és de les més cares. L’escola ha informat que el preu s’ajusta a les despeses generades.\nA banda, les associacions de Bàsquet, Futbol i Taekwondo també ofereixen activitats extra escolars a partir de P4 a un preu més reduït.\nCom veieu, el pati dels petits torna a estar amb vosaltres per mantenir-vos informats del que està passant a l’escola.\nBenvinguts al curs 2008-2009!\nPublica el pati dels petits a les 23:20\nEtiquetes: funcionament escola, nou parvulari\n10 de set. 2008\nInici del curs: bata, roba esportiva i material escolar\nA pocs dies de iniciar el nou curs 2008-2009, tornem a estar amb vosaltres amb moltes energies.\nEn primer lloc, us recordem que avui és l’últim dia oficial per apropar-nos a secretaria per comprar la roba esportiva, la bata i el material escolar. De moment sembla que les samarretes d'educació infantil estan esgotades. No us preocupeu que les primeres setmanes no hi haurà gimnàstica i per tant tindrem temps d'adquirir-les més endavant.\nPels que ja han pagat una part dels llibres al juliol, només haureu de fer efectiu la diferencia a la secretaria de l’escola (en efectiu o amb targeta), ja que no es passarà pel banc. Us recordem que el material el rebrà el nen o la nena directament a classe durant el transcurs de l'any.\nL’horari d’atenció d’avui dia 10 de setembre és de 10 a 12 i de 16 a 17’30 h.\nLa propera cita és el dilluns 15 de setembre a les 10:00 del matí, per l’inici del curs.\nI el dimarts 16 de setembre estem convidats a les 19:00 a l’auditori del pavelló de direcció a la primera reunió del curs. Recordeu que primer ens rebrà el director i desprès tindrem temps de reunir-nos amb les mestres de la nostra classe.\nEns veiem la propera setmana!\nPublica el pati dels petits a les 1:10\nEtiquetes: funcionament escola\n11 de jul. 2008\nFitxes de repàs educació infantil (lletres i xifres)\nA petició d’alguns pares hem rastrejat la xarxa per preparar un recull de fitxes per practicar els traços de les lletres, les xifres i repassar una mica les matemàtiques durant l’estiu amb els vostres fills de P3, P4 i P5. L’idea és que serveixin de complement als quaderns d’estiu proposats per l’escola, ja que podeu imprimir tantes vegades com creieu convenient les fitxes de xifres, lletres i problemes que els vostres fills necessiten reforçar.\nCom a portals amb fitxes per repassar tots els conceptes apresos a P3, P4, P5 us recomanem dos:\n- El portal de Ciudad 17 ofereix un bon recull de fitxes en format pdf presentades per categories per practicar el traç, les xifres, els colors, les series, les matemàtiques, les vocals, l’abecedari (majúscules i minúscules) i la lectoescriptura (en castellà).\n- El Departament d’educació de Castilla i León disposa d’un recull fe fitxes molt ben elaborades per treballar els números, les lletres, la grafomotricitat, els conceptes, la construcció i la percepció visual. Heu de baixar el fitxer comprimit al vostre ordinador, per poder obrir els documents en pdf. Per la vostra facilitat hem baixat ja algunes fites en pdf:\nxifres: per practicar tant el traç com els conceptes (amb el increment de número, es dificulten els exercissis)\nvocals: aeiou en minúscules\nA continuació us hem baixat algunes fitxes creades per Vedoque, per reforçar les matemàtiques i els conceptes numèrics:\nRelaciona les quantitats fins el 4\nEncercla el número corresponen fins el 4\nGrafia del 1 i reconèixer les quantitats fins el 3\nDel 1 al 4: relaciona els números amb les imatges; pràctica el traç del 4\nDel 1 al 5: relaciona els números amb les imatges; pràctica el traç del 5\nSuma elements i reconeix-los fins el 6\nSumes fins el 10\nSuma d’aliments fins el deu. Complementa els que falten\nQuin número és més gran i sumes fins el 10\nCompleta series fins el 9\nEn quan a la lectoescriptura, encara no hem trobat fitxes en català. Ens comprometem a seguir buscant i publicar-les si les trobem.\nBona sort amb el repàs.\nPublica el pati dels petits a les 22:23\nCalendari Curs 2008-2009 (Educació Infantil)\nInici del curs escolar: 15 de setembre 2008 a les 10h\nAdquisició de bata i roba esportiva: entre el 8 i 10 de setembre 2008 de 10 a 12 i de 16 a 17’30 h a la secretaria del col·legi.\nHoraris del curs 2008-2009: de 9h a 13h i de 15h a 17h\nJornada reduïda matinal: del 8 al 23 de juny 2009 (de 9 a 13h)\nDies festius escolars:\n31 d’octubre de 2008\n23 de febrer de 2009\nPublica el pati dels petits a les 21:40\nVacances: eines per passar un bon estiu amb nens\nAmb aquesta entrada el pati dels petits s'acomiada de tots vosaltres fins Setembre. Nosaltres també intentarem descansar per tornar amb noves energies i propostes el proper curs 2008-2009.\nOn anar amb els nens aquest estiu?\nTot i que la majoria de nosaltres només tindrem unes poques setmanes de vacances, els mesos de juliol i agost es poden fer eterns pels nens. Us donem algunes eines per ajudar-vos a planificar sortides curtes amb els nens com alternativa a la platja o la piscina.\nAl febrer ’08 ja vàrem publicar uns quants links que us poden ser útils per fer sortides a Tarragona, Barcelona o Catalunya. Avui afegim uns quants més:\nCostadordaonline.net: propostes d’itineraris pels pobles de la Costa Daurada orientat a un públic ampli.\nLola recomienda: si voleu informació de primera mà amb anècdotes sobre la Costa Daurada, podeu visitar el bloc de Lola Palomera. Ella recomana allotjaments, restaurants, parcs i indrets a la Costa Daurda sempre amb un toc molt particular.\nConpeques.com és un bloc dirigit als pares amb propostes diàries d’activitats per fer amb nens petits a tota Espanya.\nFestamajor.biz és un portal amb un recull de la majoria d’activitats de pobles i ciutats de Catalunya: festes majors, espectacles i concerts per comarques. Dona la informació més rellevant com lloc, data, hora, tipus de públic, preu. Hi ha un apartat d’activitats infantils.\nBabyviajes.com fa una proposta de llocs per anar a Catalunya i la resta d’Espanya amb els nens.\nViajar en familia us proposa algunes sortides en bicicleta i a peu per fer en família. La majoria son per fer quan els nostres nens siguin una mica més grans, però sempre podem adaptar les sortides.\nI recordeu que durant les últimes setmanes el pati dels petits us ha ofert unes quantes idees d’activitats lúdiques que es poden fer durant tot l’estiu:\nL’aventura en un laberint de blat de Moro a la província de Lleida\nUna volta en tren turístic per la Conca de Barberà\nConvidats a casa dels romans a Altafulla\nQuè fer amb els nens a casa?\nI si us quedeu a casa, recordeu que al abril 08, ja us vam fer unes quantes propostes de jocs per fer a casa o a l’aire lliure que us poden ser útils.\nI si preferiu fer manualitats, la web de comishijos.com proposa una varietat de propostes per tallar, dibuixar, explicades pas a pas amb fotos clares.\nI què us sembla passar una tarda entretinguda a la cuina amb els nens? De nou hem recorregut la xarxa per trobar unes receptes de cuina aptes per fer amb i pels menuts de casa.\n- Pastís de xocolata\n- Maduixot sorpresa\n- Coca de iogurt\nA la web de Conmishijos.com trobareu moltes més receptes de postres, entrants, primers i segons plats.\nQuè fer amb els nens al cotxe?\nSi heu de fer un trajecte en cotxe aquests dies, us proposem que abans de marxar llegiu les propostes d’activitats al portal de somospadres. Hi ha propostes interessants per passar l’estona catalogades per edats. I si el vostre fill es mareja, trobareu uns consells pel viatge a la guia infantil a la xarxa.\nAmb aquest consells i propostes, tanquem la nostra aportació pel curs 2007-2008. Us desitgem a tots i totes un bon estiu!\nPublica el pati dels petits a les 20:55\nEtiquetes: activitats culturals - pedagògiques, consells pràctics, cuina amb nens, manualitats\n26 de juny 2008\nCap de setmana descobrint els romans\nPreparant l’última entrada al bloc (pel 30 de juny '08) abans de anar-nos de vacances, hem topat amb una activitat que no podem deixar de publicar... i per tant ara ja teniu tres propostes per fer aquest estiu amb els nens molt a prop de casa (una volta en tren per la Conca, una aventura en un laberint o reviure el món romà) .\nDe visita a la casa dels romans a Altafulla\nFa gairebé 2.000 anys la família de Caius Valerius Avitus, governador provincial, era la propietària de la Vil·la Romana dels Munts, a Altafulla. Ara, per art de màgia, el mateix Caius o Faustina, la seva esposa i senyora de la casa, fan d'amfitrions mostrant els aspectes més interessants i curiosos de la seva residència: les seves estances, el seu funcionament, les tasques que s'hi feien i com era la vida en aquest entorn privilegiat. Al final, com a bons amfitrions, us convidaran a un aperitiu amb vi de mel, fruites, refrescos i altres productes de la terra.\nPúblic: recomanat a partir de 5 anys\nHorari: dissabtes, del 28 de juny fins el 9 d’agost a les 19:30 i del 16 d’agost fins el 6 de setembre a les 19:00 h\nL'activitat té una durada de dues hores, aproximadament\nLloc: Vil·la romana dels Munts\nPasseig del Fortí, s/n\nPreu: adults 8 euros; nens menors de 5 anys gratuït; nens de 5 a 16 anys 5 euros\nInformació i reserves: de dilluns a divendres als tel. 977 23 62 09 ó 977 25 15 15 (cal reserva prèvia)\nGaudiu d’un estiu ple de cap de setmanes entretinguts amb els nens!\nPublica el pati dels petits a les 22:07\nEtiquetes: activitats culturals - pedagògiques, cap de setmana amb nens\nCap de setmana perdut en un laberint de blat de moro\nAbans de marxar de vacances i fer una pausa, el pati dels petits vol oferir-vos una segona proposta de cap de setmana amb els nens que podeu fer durant els mesos de juliol, agost i setembre. La primera proposta ver ser una volta en tren per Poblet, L’Espluga i Vimbodí en un trenet turístic. Avui us oferim una aventura per perdre’ns en un laberint.\nQuè us sembla viure una aventura en un laberint de blat de moro? Serem capaços de trobar la sortida en aquest seguit de camins, alguns sense sortida, alguns que fan anar enrera, dibuixats entre rengleres de blat de moro que no ens deixen veure més enllà?\nTemporada d’obertura: de juliol a mitjans d’octubre\nHorari: de 9h. a 14h. els divendres, dissabtes i diumenges.\nPreu: 3 €/persona\nQuè cal portar? Calçat i roba còmoda, gorra per protecció del sol i beguda\nPúblic: tots els públics. Abstenir-se claustrofòbics.\nLloc: Masia Esperança\nCastellserà - Urgell (Lleida)\nInformació i reserves: 973 402 045 / 973 610 598/ info@masiaesperanca.com\nQuè tingeu un bon estiu!\nPublica el pati dels petits a les 0:15\nEtiquetes: cap de setmana amb nens\n19 de juny 2008\nCap de setmana de ruta en tren\nCom sembla que aquest cap de setmana farà bo, hem decidit fer-vos una proposta de cap de setmana al aire lliure.\nQue us sembla agafar el tren turístic que fa la ruta L’Espluga, Vimbodí i Poblet? Podeu fer el circuit sencer d’una sola vegada que triga una hora i 20 minuts o bé baixar en les parades que desitgeu fins completar el circuit. També podeu optar per fer la ruta sencera i desprès visitar alguns indrets en cotxe.\nRuta del tren turístic:\nEl tren surt cada 30 minuts des de les parades entre les 9:00 i les 12:00 i les 16:30 i 19:30. Podeu consultar l’horari al folletó i fer les reserves al telèfon 977.87.12.20.\nPreu: adults: 4,5€ / Nens: 3,90€\nCircuit A recomanat:\n10:20: agafar el tren turístic a la plaça de l’església l’Espluga\n10:50: parada al Castell de Milmanda\n11:00 – 12:00: vista al castell de Milmanda\n12:20: agafar tren turístic al Castell\n12:30: parada a l’Ermita Torrents (per jugar, dinar, etc)\n17:00: agafar el tren a l’Ermita\n17:50 parada a l’Espluga Esglèsia\n18:00-19:00: vista de les coves (a partir del juliol; al juny tanquen a les 18h)\nCircuit B recomanat:\n11:10: parada a la plaça de l’ajuntament de Vimbodí\n11:20 – 12:20: vista al museu del vidre i taller del mestre vidrier\n12:40: agafar el tren a la plaça de l’ajuntament de Vimbodí\n12:50: parada a l’Ermita Torrents (per jugar, dinar, etc)\n17:50 parada a l’Espluga Església\nCova de la Font Major a l’Espluga del Francolí\nÉs una de les set coves més llargues del món formades en conglomerats i una de les poques que s'estén, en gran part, pel subsòl del nucli urbà. Amb més de 3.600 m de corredors descoberts fins ara, és ben palesa l'activitat humana des de temps prehistòrics.\nUna part de l’interior de la cova està habilitada com a museu. De forma intel·ligentment ideada, la visita esdevé un complet endinsament en la vida i costums de l’home primitiu, de la formació de la terra, del coneixement de les eines, dels oficis i de l’evolució de l’entorn en què vivim.\nHoraris de visita juny: Dissabte i diumenge: De 10.30 a 13.30 i de 16.00 a 18.00.\nPreus: Adults: 5€ / Nens: 3,3€\nPocs indrets respiren tanta història com el castell de Milmanda, al costat del Monestir de Poblet. Al castell podeu gaudir de les vinyes cultivades entre romaní, ginebró i farigola. Si aneu en grup podeu reservar un esmorzar campestre o berenar per només 2€ per persona.\nHorari de visita juny: Dissabte de 10:00 h a 13:00 i de 15:00 a 17:00\nDiumenges i festius de 10:00 a 13:00\nPreu: Adults: 2€ (tast de 1 vi)\nLes reserves s’han de fer on-line\nMuseu del Vidre – Vimbodí\nAquest museu és interessant pels nens pel seu taller a la primera planta on es realitzen demostracions de diferents tècniques de treball del vidre a càrrec del mestre vidrier. Realment val la pena veure’l en acció.\nDissabtes i diumenges 10 a 14:00 (última demostració a les 13:15)\nPoblet és el monestir més gran de la Ruta del Cister i l’únic que manté comunitat de monjos.\nDissabte de 10:00 a 12:45 i de 15:00 a 18:00\nDiumenge de 10:00 a 12:30 i de 15:00 a 17.30\nPreu: Adults: 5€/ Nens (a partir de 7 anys): 3€\nErmita dels Torrents – Vimbodí\nAls seus voltants hi ha una zona d’esbarjo amb grans arbres, gronxadors, fonts d'aigua potable i taules per menjar que ens invita a passar tot el dia. També hi ha una zona de barbacoa.\nSi preferiu anar de restaurant, proveu el Restaurant dels Torrents que es troba just al costat de l'ermita. Els preus son correctes, tenen trones, el menjar és bo i hi ha una gran zona d'aparcament, només heu de tenir una mica de paciència entre plat i plat.\nQue tingueu un bon cap de setmana amb els nens.\nPublica el pati dels petits a les 0:10\n12 de juny 2008\nSabies que els tests psicotècnics que fan els nens ens guien en el seu procés de maduració?\nA partir de P5, els nens i nenes faran cada 2 anys un test psicotècnic preparat pel Laboratori Psicològic La Salle Catalunya. Abans de fer els tests, s’avisa a les famílies.\nA P-5 són d’anivellament. Però a 2n, 4t, 6è de Primària, 2n i 4t d'ESO i 2n de Batxillerat serveixen per poder fer el seguiment del procés d’aprenentatge, formació i sociabilització de cada nen/a amb l’objectiu de descobrir el procés de maduració dels nens. Tenint en compte que els tests també ajuden a comparar el conjunt classe mitjançant diversos paràmetres que només es poden fer tenint en compte el conjunt, els tests són obligatoris. Les dades obtingudes són confidencials, però cada família rep l’informe del test del seu fill o filla. Un psicòleg serà l’encarregat d’aclarir les dades als pares.\nPublica el pati dels petits a les 21:53\nCap de setmana al parc, al cinema i de contes\nAquest dissabte 14 de juny el parc del barri Sant Pere i Sant Pau a Tarragona està de festa. A partir de les 11h els nens i nenes podran donar una volta en poni, veure gegants i jugar.\nI a la tarda podeu relaxar-vos veient set curtmetratges protagonitzats per un tigre, un ocellet i molts altres animals que conviuen en difícil harmonia al Centre Social i Cultural Tarragona de La Caixa.\nCinema de animació pels més petits\nPúblic: familiar (edat recomanada a partir de 3 anys)\nLloc: Centre Social i Cultural Tarragona\nCristòfor Colom, 2\nTel.: 977 24 98 71\nDia i hora: Dissabte 14, 21 i 28 de juny a les 19:00\nI si us ha agradat l’ambient de l’auditori del Centre Social i Cultural Tarragona de La Caixa, podeu tornar el diumenge per donar un cop d’ull als originals dels cromos del IVBILAEVM que estan exposats al hall abans d’entrar a sentir contes.\nEls contes de l'Anna\nResum: Els contes de l'Anna està format per petites històries que s'enfilen per les pàgines d'una llibreta d'anelles gegant. La veu de l'actriu teixeix els fils que ens portaran cap al món de la imaginació a l'estil dels vells rondallaires renovat amb tècniques d'interpretació\nDia i hora: Diumenge 15 de juny a les 19:00\nQue tingueu un bon cap de setmana amb els nens!\nPublica el pati dels petits a les 21:43\nEtiquetes: agenda activitats, cap de setmana amb nens\n5 de juny 2008\nCap de setmana amb la festa de la Salle, la llumeneta i el teatre d’ombra\nAquest dissabte tenim cita a la Salle per la Festa familiar, i esperem que vingueu tots.\nI si encara us queden energies, el mateix dissabte podeu anar a Perafort per celebrar la Festa de la llumeneta.\nFesta de la llumeneta\nResum: Perafort fa cada any una festa homenatge a un dels habitants més petits i també més estimats del poble: les cuques de llum, lluernes o llumenetes, que només es poden veure de nit. En l'actualitat només surt de dia i llança aigua als nens i nenes que la fan enfadar. A la tarda s’organitzen diverses activitats i espectacles pels nens i nenes. Cap a les 20:30 començarà la cercavila de la llumeneta.\nDia: Dissabte, 7 de juny (tarda)\nMés informació: Centre Joventut Perafort La Llumeneta (Rosa Sarrà)\nI el diumenge el Centre Social i Cultural de la Fundació La caixa acostarà el teatre als nens i menors de 5 anys.\nContes a l’ombra\nResum: L'aneguet lleig, el Patufet, el gall Kiriquet, Dudú el golafre i la gallineta seran els protagonistes de cinc contes.\nPúblic: familiar (edat recomanada 0 a 5 anys)\nDia i hora: Diumenge, 8 de juny a les 19:00\nPublica el pati dels petits a les 22:03\nCap de setmana de bombolles i circ tradicional\nSi als vostres nens els hi encanta fer bombolles de sabó, aquest cap de setmana el Centre Social i Cultural de La Caixa us ofereix l’activitat perfecta per fer en família. Els nens i les nenes experimentaran sobre diferents aspectes de les bombolles i acabaran fent bombolles amb els instruments utilitzats en el taller: làmines, estris en 2 i 3 D, tubs...\nFàbrica de bombolles - Taller familiar\nPúblic: familiar (edat recomanada: entre 5 i 10 anys)\nC/ Cristòfol Colom, 2\nTarragona (Tel: 977 254 336)\nDissabte, 31 de maig a les 18.00 h\nDiumenge, 1 de juny a les 12.00 h\nI si els pares voleu tornar a sentir les cançons de Gaby, Fofó, Miliki i Fofito com la Gallina turuleta o Susanita té un ratolí, apropeu-vos al Parc Francolí. El circ de Rody Aragón presenta un muntatge en el qual ret homenatge al circ més tradicional. L'espectacle consta de dues parts. La primera amb acrobàcies, malabars, llits elàstics i salts d'altures; A la segona part Rody Aragón homenatja a Fofó. Per tant, no aneu per veure animals, ja que només trobareu un petit lleó que es deixarà fer fotos amb els nens a canvi d’uns quants euros; aneu per passar una bona estona de nostàlgia pel circ tradicional.\n“Clásicos” - Circ Rody Aragón\nLloc: Parc Francolí, C/ Josep María Tarrasa, Tarragona\n(entre el pont de Santa Tecla i la Plaça de les Corts Catalanes)\nDivendres, 30 de maig a les 19.00 h\nDissabte, 31 de maig a les 18.00 h i 20.30 h\nDiumenge, 1 de juny a les 18.00 h i 20.30 h\nPreu: a partir de 15€ (més info: Tel. 660 45.59.33)\nPublica el pati dels petits a les 22:28\nDijous de festa o de contes\nQuè us sembla si quedem demà dijous 29 de maig a les 18h a la biblioteca pública de Tarragona i ens deixem emportar pel món màgic dels contes orals? A les 18h la Muntsa Plana explicarà el conte “Ballmanetes” adreçat als més petits (de 2 a 5 anys) dins del programa per apropar la lectura al menuts.\nDijous 29, 18:00\nBallmanetes: Contes per als més petits\nNarradora: Muntsa Plana\nEdat recomanada: de 2 a 5 anys\nLloc: Sala Infantil, biblioteca de Tarragona\n(Cantonada C/ Gasòmetre i C/ Fortuny)\nTel: 977 24 03 31 - 977 24 05 44\nI si preferiu alguna cosa més lúdica, el centre cívic de Sant Pere i Sant Pau està de festa. Demà a partir de les 18h els nens i nenes presentaran obres de teatre i un mag ensenyarà uns quants trucs.\nEdat recomanada: de 3 a 10 anys\nLloc: ludoteca, Centre Cívic Sant Pere i Sant Pau\nTel: 977 20 03 94\nPublica el pati dels petits a les 22:54\nEtiquetes: agenda activitats\nEl trenet ja ha arribat a l’estació!\nSuposo que ja tots heu pogut veure aquest matí a l’entrada del parvulari el tant esperat trenet! Finalment el tenim aquí! Ara cal esperar que el terra del pati s'assequi una mica i puguin instal·lar-lo.\nDes del pati dels petits donem les gràcies a l’AMPA i a l’escola per haver donat suport a la proposta dels delegats d’infantil!\nPublica el pati dels petits a les 22:49\nEtiquetes: gronxadors, propostes delegats infantil\nCap de setmana com a cavallers romans\nPer aquest cap de setmana us proposem gaudir de Tarraco Viva 2008, el festival romà de Tarragona.\nCom l’agenda és tant extensa i hi ha tantes activitats, hem seleccionat una activitat que creiem us pot agradar per anar amb els nens. Us proposem gaudir de l’espectacle de cavalleria antiga de parada i de lluita.\nResum: Per segon any, el grup alemany Timettroter especialitzat en exhibicions de cavalleria farà una demostració d’habilitat (cal recordar que els genets romans no coneixien els estreps i per tan era molt més difícil controlar la muntura), i de reproduccions fidedignes d’ armament i vestuari de la cavalleria legionària i esportiva romana.\nLloc: Camp de futbol El Roqueral (Passeig Torroja), Tarragona\ndivendres 23 de maig a les 20:00\ndissabte 24 de maig a les 13:00 i a les 18:30\ndiumenge 25 de maig a les 11:30\nUs recordem que aquest cap de setmana també dins de Tarraco Viva, hi ha 2 tallers familiars interessants: "Les històries de Clio" i "Construeix l'vrbs, viu la civitas".\nSi voleu consultar la resta d’activitats podeu fer-ho a l’agenda dia a dia del festival o al resum d’activitats a la web del festival.\nI per els que voleu una alternativa a l’antiga era romana, us proposem l’espectacle de titelles de guant “Pulcinella i la nit de Sant Joan”, que sorprendrà a nens i adults.\nResum: La història que ens presenten la companyia Pa Sucat i els italians Arrivano dal Mare comença durant la nit de Sant Joan, quan una noia amb moltes ganes de casar-se fa un encantament per saber qui serà el seu futur marit. La màgia li revela que es tracta d'un jove mariner.\nPúblic: familiar, recomanat a partir de 5 anys\nLloc: Teatre Metropol, Rambla Nova, 46 (Tarragona)\nDia i hora: diumenge 25 de maig a les 19:00\nVenda d'entrades: Taquilles Teatre Metropol, de dimarts a dissabtes: d'11 a 14 h i de 18 a 20 h (excepte festius). Les 24 hores a terminals de Servicaixa, per telèfon al 902 332211 i a la web.\nPublica el pati dels petits a les 22:27\nCap de setmana a l’antiga Roma o al Circ\nSi voleu descobrir junt amb els nens alguns episodis més emocionats del nostre passat romà, podeu apuntar-vos al taller familiar “Les històries de Clio”.\nResum: Clio, la musa de la història, ens transportarà a la Tàrraco romana a través de les seves històries. Amb la seva ajuda, la dels personatges dels contes i la dels objectes antics, trobarem noves pistes per descobrir el nostre passat.\nLloc: Centre Social i Cultural Tarragona (C/ Cristòfol Colom, 2)\nDissabte 17 i Diumenge 18 de maig, a les 11.00 i a les 18.00 h\nDissabte 24 i Diumenge 25 de maig, a les 11.00, 12.30 i a les 18.00 h\nDurada: aproximadament 1 hora\nI també dins de Tarraco Viva us avancem una activitat interessant per la que heu de reservar entrades, ja que les places són limitades. Si voleu construir una ciutat romana amb els petits, heu d’aprofitar l’activitat: “construeix l'vrbs, viu la civitas”.\nResum: Construïu una ciutat romana ideal, a partir d'una maqueta didàctica, organitzeu els espais públics, els edificis d'espectacles o les illes d'habitatges, per així comprendre com era la vida dels seus habitants, i quina és l'herència que hem rebut.\nLloc: Museu Nacional Arqueològic de Tarragona (MNAT), Pl. del Rei, 5\nDissabte 24 de maig a les 11 i 16.30 h\nDiumenge 25 de maig a les 11 h\nPreu: Activitat gratuïta, amb invitació (reserva per e-mail i tel. 977 236209 / 977 251515).\nI si preferiu el Circ i l’aire llibre Trapezi 2008 a Reus pot ser un altre alternativa per aquest cap de setmana.\nResum: Tot i que l’agenda és molt extensa, hem intentat fer una selecció d’espectacles curts i gratuïts que poden agradar als petits.\nAcrobàcia amb hula hoops\nLloc: Parc Sant Jordi (Estany) - Reus\nDissabte 17 de maig a les 13:30 i 19:00\nDiumenge 18 de maig a les 13:30 i 17:45\nEspectacle aeri envoltat de música\nLloc: Plaça del Mercadell - Reus\nDurada: 35 minuts\nDía i hora:\nDissabte 17 de maig a les 18:45\nDiumenge 18 de maig a les 18:15\nEl guitarrista més petit del mon- Titelles\nLloc: Espai RRR, estació enologia, Consell Comarcal - Reus\nDurada: 5 minuts\nDissabte 17 de maig a les 19:30\nDiumenge 18 de maig a les 19:30\nMés info: a la web o a l’Oficina de la Fira del Circ Trapezi, tel. 977 010651.\nPublica el pati dels petits a les 20:54\nAjuts econòmics de caràcter individual pel menjador, curs 2008/2009 (Convocatòria)\nEl Consell Comarcal del Tarragonès concedirà ajuts econòmics individuals per tal de contribuir al pagament per a l'assistència al menjador escolar, durant el curs 2008/09, a escolars que pertanyin a famílies en determinades circumstàncies socioeconòmiques o geogràfiques, de la comarca del Tarragonès, que assisteixin a col·legis públics o privats concertats on cursin educació infantil.\nQuantia: l'import màxim dels ajuts, per alumne, és de 4,46 euros/dia.\nLloc de presentació: Les sol·licituds individuals les presentaran les famílies al consell escolar del col·legi mitjançant el model annex I, proporcionat pel mateix col·legi o pel Consell Comarcal, i aniran acompanyades amb la documentació necessària que acrediti la situació econòmica i familiar que figura en l'annex II\nTermini de presentació: Fins al 13 de juny de 2008\nPublica el pati dels petits a les 1:37\nEtiquetes: ajuts, menjador\nAjuts econòmics de caràcter individual per a l'adquisició dels llibres escolars, curs 2008/2009 (Convocatòria)\nEl Consell Comarcal del Tarragonès concedirà ajuts econòmics individuals per tal de contribuir al pagament de l'adquisició de llibres escolars obligatoris, per al curs 2008-2009, per escolars de famílies en situació de risc, de la comarca del Tarragonès, que siguin alumnes de col·legis públics o concertats que cursin Educació Infantil.\nQuantia: l'import màxim dels ajuts, per alumne, és de 55 euros/curs.\nLloc de presentació: les sol·licituds individuals les presentaran les famílies al consell escolar del col·legi\nPublica el pati dels petits a les 0:14\nAjuts per a l'assistència d'infants a colònies i campaments, exercici 2008 (Convocatòria)\nEl Consell Comarcal del Tarragonès concedirà ajuts econòmics individuals per a l'any 2008 a infants i joves de famílies en situació de desavantatge social, de la comarca del Tarragonès, que assisteixin a colònies o campaments d'estiu.\nQuantia: L'import màxim de l'ajut és de 12 euros per persona/dia, per un període màxim de 12 dies.\nLloc de presentació: les sol·licituds individuals les presentaran les famílies al responsable del grup o entitat que organitzi les colònies i/o campament.\nTermini de presentació: fins al 10 d'octubre de 2008\nPublica el pati dels petits a les 0:05\nAnimalets i més animalets: crònica d’un dia a la granja (P3)\nSuposo que no som els únics que tenim curiositat per saber què fan els nostres nens quan se’n van d’excursió. Aquesta vegada el pati dels petits ha volgut satisfer la seva curiositat i ha demanat a una de les mares que acompanyava als petits els passat dilluns a la ganja-escola de fer-nos cinc cèntims. Aquí va la seva història.\nEn arribar a l’escola, tots miràvem cap al cel… desprès de la pluja que havia caigut el cap de setmana, esperàvem que al menys les hores que passéssim a la granja no caigués cap gota… i vam tenir sort!\nDe seguida que vam arribar a la granja vam començar amb l’esmorzar i ens vam dividir en tres grups. Cada grup va acabar fent les mateixes activitats, però en un altre ordre... aquesta és l’aventura del grup que jo vaig acompanyar.\nAmb la panxa plena la monitora va demanar als nens de posar-se les “sabates (imaginàries) de no fer soroll” per caminar pel bosc. Ens va ensenyar els tipus d’arbres que hi havia i ens va demanar d’agafar una garrofa que desprès donaríem a les cabres. Al final del caminet vam arribar a una gran campana. Era el moment de fer soroll per despertar els animalets.\nDONG-DONG! Cada nen tenia el seu moment per tocar la campana...\nDesperts els animals, vam començar a entrar als corrals: cabres, gallines, ànecs, un porc... I finalment, el cavall “Crema”. De cinc en cinc “Crema” ens va passejar en carro. Després ens van portar a veure un altre cavall, que deien que parlava. Però de parlar res: estava ben instruït. Aixecava la pota quan li demanaven, assentia quan li preguntaven si tenia gana...\nFinalment, després de perdre’ns una estona en un laberint de palla buscant un conillet, va ser hora de dinar. En acabat, vam jugar una estona al parc i vam reposar a l’estable. Llavors ens van explicar l’història més estranya que havia sentit mai: el conte del talp que volia saber quin animal era el propietari de la caca que li queia al damunt. Als nens els hi va encantar! Tot i que la monitora ens va explicar els sorolls, les formes i mides de les caques d’un munt d’animals, no vam encertar ni una (tampoc els adults) quan va portar els pots plens d'esfínters de diferents animals.\nDesprés d’aquella història, vam anar a preparar el menjar pels ànecs. En uns bols d’aigua els petits van estovar el pa en aigua. I després dels animals, cap al hort de cols, cebes i enciams. Els nens van aprendre per què servia l’espantaocells i com oloren les diferents plantes aromàtiques.\nDesprés de passar una última vegada per l’estable per donar de menjar als cavalls, va arribar l’hora d’anar cap a casa... estàvem tots satisfets però molt cansats.\nCristina, Mare de Cristina (P3B)\nEsperem que aquesta sigui la primera d’una sèrie de cròniques. Fem una crida a les mares i pares que acompanyen els nens d’excursió, per posar-se en contacte amb nosaltres i explicar-nos la seva aventura. La publicarem segur!\nPublica el pati dels petits a les 23:34\nEtiquetes: sortides infantil\nIncentiven la lectura: l’hora del conte a la biblioteca\nAvui us proposem una fórmula alternativa per fomentar l’hàbit de la lectura entre els menuts de casa: l’hora del conte a la biblioteca pública de Tarragona (al carrer Gasòmetre). L'hora del conte és una estona en la qual les paraules, els personatges i les històries s'escapen dels llibres i s'instal·len en la veu i en les mans d'uns narradors. A través de la narració oral d'històries i contes, petits i grans aprenen el món màgic de la literatura. Per als nens és important que des de molt petits comencin a descobrir aquest món. A la biblioteca s'ofereixen als infants espais que afavoreixen la trobada voluntària amb el llibre i el plaer de llegir i a més és una manera de crear vincles amb la biblioteca, i veure-la com a nucli de cultura en un àmbit familiar.\nL'hora del conte és una activitat totalment gratuïta que té lloc normalment els dimarts i dijous a partir de les 18h a la Sala Infantil de la biblioteca.\nAgenda del mes de maig 2008\nDijous 15, 18:00\nComencinda, Secundina i Acabilda: contes d’animals espavilats i d’altres que no ho són tant!\nNarradora: Imma Pujol.\nEdat recomanada: A partir de 5 anys.\nLloc: Sala Infantil, biblioteca de Tarragona.\nDimarts 20, 18:00\nNarrador: Carles Alcoy\nI si us agrada, també podeu apuntar als nens al Club infantil de lectura que cada quinze dies (en dissabte a partir de les 10h) fa una reunió per comentar un llibre i fer noves propostes de lectura. Per participar s’ha de fer una inscripció trucant al 977 248 304 o per correu electrònic.\nPublica el pati dels petits a les 20:34\nEtiquetes: activitats culturals - pedagògiques, agenda activitats\n9 de maig 2008\nCap de setmana amb la caputxeta vermella\nVet aquí que una vegada hi havia una nena a qui tothom li deia "Caputxeta vermella"...\nSi us ve de gust canviar el llibre pel teatre, per que els més menuts juguin amb la imaginació i la fantasia d’una altre manera... si busqueu un lloc on la pluja (que sembla que ens acompanyarà el cap de setmana) no ens afecti per passar el diumenge en família....\nA Cambrils trobareu una oportunitat per gaudir d’una nova versió de l’historia de capuxeta vermella, aquesta vegada presentada pel Teatre Xirinola.\nLloc de celebració:\nPl. Església, s/n\nMés info: tel. 977 368484\nI amb aquesta proposta el pati dels petits ha decidit iniciar un cicle de propostes de cap de setmana amb nens a Tarragona i voltants. Intentarem fer una proposta setmanal si el nostre temps ho permet, és clar (ja que com tots vosaltres, tenim la feina, els nens, la casa, etc...).\nPublica el pati dels petits a les 22:41\nDe Tele, Messenger i més\nPodríem dir, quina pena… només un 1% de les famílies que pertanyen a l’AMPA van aprofitar la xerrada d’ahir feta per Teleespectadors Associats de Catalunya, però la veritat és que no em vull quedar amb aquesta dada.\nEns ho vam passar veritablement bé els pares i mares (la majoria de primària, per cert) que vàrem assistir a la conferència L’ús adequat de la televisió i internet en família. Entre somriures, espants i sorpreses, vam aprendre que la clau està en haver vist “El diario de Patricia” o els dibuixos animats “Padre de familia” o saber què és el "Grand Theft Auto". Hem d'estar informats per comprendre a què estan exposats els nostres fills. Només d’aquesta manera podrem actuar en conseqüència.\nI què més podem fer?\n- no utilitzar la televisió o l'ordinador com a premi, perquè li estaríem donant massa importància al tema (recompenses com sortides, jocs,... són una bona alternativa, al menys pels més petits)\n- ni tele, ni ordinador a les habitacions dels nens. Així, com a pares, ens serà més fàcil limitar les estones del seu ús;\n- fer una bona selecció de programes i jocs i passar una estona amb els nostres fills veient programes i jugant a jocs junts. Internet i la televisió poden ser una bona eina per aprendre coses, si sabem com fer-la servir. La graella a la web de TAC us pot ajudar en aquesta selecció, igual que les propostes de videojocs, jocs d’ordinador, etc.\nI el decàleg pels pares: llegir més.\nI una dada: el messenger és una forma de xat, i no és tan segur com sembla. Tot i que en principi només poden accedir convidats, de tant en tant un dels aproximadament 10.000 pedrastes que hi ha a la xarxa aconsegueixen introduir-se dins d’aquest cercle tancat. Per tant, alerta, s’ha de controlar molt bé amb qui “xategen” els nostres fills.\nI un truc per evitar contingut pornogràfic:\nA part de instal·lar canguronet, podeu assegurar-vos que quan els nens utilitzin Google, el cercador no doni links a pàgines amb contingut sexual mitjantçant el mateix Google. Podeu fer-ho seleccionant a l'apartat Preferències el filtre estricte del Filtro SafeSearch.\nI acabem amb una anècdota: en Luigi Bugalla ens va explicar que en sessions informatives amb adolescents, ensenyen el making-off d’un anunci publicitari de crema hidratant. Aquella model tant fantàstica resulta ser 3 en 1. Cames de la noia A, mans de noia B i cara de noia C... qui s’ho havia d'imaginar! Sembla ser que a les adolescents se’ls hi canvia la cara: quin relax, al final elles no estan tan malament!\nEtiquetes: activitats culturals - pedagògiques, consells pràctics, televisió\n6 de maig 2008\nServei de guarderia durant la conferència del dijous\nAra l’escola ens ho posa més fàcil als pares i mares per poder assistir a les conferències (o al menys a la prevista per aquest dijous dia 8 de maig sobre l’ús adequat de la televisió i internet en família). Durant la xerrada, l’escola tindrà un servei de guarderia per què els pares puguem gaudir tranquil·lament i aprofitar al màxim la informació rebuda. Enrere queda la cerca d'avis, tiets, amics o cangurs per ocupar-se dels nens durant l’estona que passem a l’escola.\nPer tant, esperem que vingueu a la conferència sobre la televisió de qualitat. Al nostre bloc ja fa unes setmanes vam informar de la feina tant interessant que estan fent els Teleespectadors Associats de Catalunya. Creiem que podem aprendre bastant del que ens expliqui el Sr. Luigi Bugalla, director d’Expansió de l’associació. Animeu-vos a venir i compartir amb nosaltres els vostres dubtes sobre com fer que internet i la televisió no només siguin una distracció!\nL’ús adequat de la televisió i internet en família\nDia: dijous 8 de maig 2008\nLloc: auditori del pavelló de direcció\n- ensenyar a mirar la televisió amb esperit crític\n- seleccionar les pel·lícules de cinema amb criteri\n- utilitzar Internet amb aprofitament\n- escollir videojocs adequats per a cada edat\nDes del pati dels petits volem agrair al director del col·legi per haver rebut tant positivament la proposta del servei de guarderia proposat pels pares.\nPublica el pati dels petits a les 23:39\nEtiquetes: activitats culturals - pedagògiques, agenda activitats, propostes delegats infantil\n29 d’abr. 2008\nAnècdotes i frases divertides dels petits\nNo us ha passat mai que esteu amb els nens i de sobte fan un comentari d’aquells que t’agradaria gravar pel seu enginy? Els nostres fills estan en una edat que comencen a fer les seves pròpies deduccions amb una claredat d’idees que a vegades ens sorprèn o ens fa riure per la ingenuïtat.\nAvui obrim la nostra bustia per recollir aquestes frases divertides, espontanies i enginyoses. I qui sap, pot ser d’aquí un temps tindrem prou material per publicar un llibre amb el nostre propi recull de frases celebres dels nens d’infantil de La Salle de Tarragona.\nAnimeu-vos a compartir les anècdotes amb nosaltres fent un comentari.\nEtiquetes: comentaris, contes\n28 d’abr. 2008\nJocs, manualitats i cuinetes\nAra que arriba el pont i que tindrem més temps per passar en família, us volem facilitar unes eines per passar una estona entretinguda amb els nens i nenes.\nSi voleu fer cuinetes amb els nens, us proposem la web de Telmo i Tula. Telmo i Tula són dos germans cuiners que ensenyen de forma divertida i amena a preparar postres, entrepans i esmorzars. La pàgina d'aquests cuiners ens proposa receptes especialment dissenyades per als petits. A més, en la web hi ha un diccionari molt pràctic de tots els aliments en diversos idiomes. És destacable també l'apartat de jocs, tots ells relacionats amb la cuina. I si teniu dubtes sobre quines tasques poden fer els nens per la seva edat a la cuina, la web de somospadres us pot guiar a més de proposar-vos algunes receptes més.\nVoleu fer instruments o el vostre propi joc de laberint? A la pàgina KOMBAI trobareu divertides manualitats amb materials de reciclatge. I no us preocupeu si sou poc hàbils, que el portal ofereix un vídeo explicatiu de com fer cada manualitat, per tant podeu seguir pas a pas.\nI si fa bon temps i sortiu a jugar fora, el portal de somospadres us ofereix una sèrie de jocs per edats per fer en grup o sol amb els nens.\nJocs per passar l’estona (al cotxe, a casa,…)\nSi heu de fer un trajecte en cotxe aquests dies, us proposem que abans de marxar llegiu les propostes d’activitats al portal de somospadres. Hi ha propostes interessants per passar l’estona catalogades per edats.\nRecordeu que també podeu trobar propostes per fer sortides en aquest bloc.\nEsperem que gaudiu del pont de maig!\nPublica el pati dels petits a les 22:20\nEtiquetes: cuina amb nens, jocs, links d'interès, manualitats\n27 d’abr. 2008\nCrònica d’un dia en família al Port de Tarragona\nDiumenge 27 d’abril. Són les 8:15. Sona el despertador. M’aixeco amb pessigolles a la panxa. Avui és el gran dia de la sortida d’infantil. A veure quanta gent som al final. Somric recordant el susto del dimecres a la nit quan desprès d’acabar d’introduir tots els noms dels nens que s’havien apuntat, em sortia un llistat de 202 persones (107 pares i mares i 95 nens i nenes). I nosaltres que només pensàvem que seriem com a molt 50 persones! De seguida una trucada al coorganitzador per veure com organitzàvem una tercera golondrina, perquè tothom pogués participar. I ara ja érem dos que no podíem dormir esperant que arribés el matí per parlar amb el museu del port i aconseguir una sortida extra de la barca.\nI sort de la tercera barca, perquè el divendres encara es van apuntar 4 famílies més i ja érem 217!\nDiumenge 10:40, comencen a arribar les primeres famílies. Ens saludem, ens presentem i donem les primeres instruccions. A les 11:00 ja tenim els tres grups gairebé preparats. El grup blau (P3C, part de P3B i P5A) marxa amb els xalecs posats cap a l’escala reial on els espera la golondrina per donar una volta pel Port de Tarragona. Una monitora explica on es guarda el menjar que arriba amb els vaixells, com s’agafen els peixos i on es venen,...\nEls nens i nenes del grup verd (P3A, part de P3B i P5B) entren amb un monitor al museu. El monitor comença a treure tot tipus de peixos d’una caixa i tots criden dient el nom: una sèpia, un llenguado... i això? Una llagosta! Desprès de veure els vaixells exposats, se’n van a jugar al pis de dalt del museu. En cada racó aprenen una cosa nova: el codi de banderes, els moviments dels vaixells i les grues, les cordes... Mentrestant els pares del grup verd visiten el museu i aprofiten per finalment saber qui és el pare o la mare de l’amic o amiga del seu fill.\nEl grup vermell (P4A, P4B i part de P5A) juga a l’esplanada davant del museu amb un dominó gegant. Dues hores i mitja més tard, després d’haver rotat per totes les activitats, estar tots una mica més bronzejats i relaxats, diem adéu, ara ja sabent qui és qui! Un dia rodó.\nPels de P3A i P3B , la “juerga” continua amb un dinar, uns al càmping de la Mora i altres al Mirall d’estiu.\nSuposo que demà al cole els nens i nenes encara explicaran alguna cosa... i si els papas també voleu dir la vostra, podeu fer-ho amb els vostres comentaris al bloc. Les fotos les penjarem dins d’un parell de dies a la intranet de La Salle. Ja us avisarem mitjançant el bloc, quan estiguin publicades.\nFins demà i gràcies a tots els que heu vingut (finalment 208! Tot un èxit.).\nPublica el pati dels petits a les 21:16\n22 d’abr. 2008\nEl drac, la princesa i Sant Jordi: la llegenda en imatges de nens per a nens.\nDes del pati dels petits esperem que gaudiu d’un bon dia de Sant Jordi.\nPublica el pati dels petits a les 23:58\nEtiquetes: sant jordi, vídeos\n17 d’abr. 2008\nLa nostra primera sortida en família: El museu del port de Tarragona\nEl diumenge 27 d’abril organitzem una sortida en família al Port de Tarragona amb el propòsit de que els pares d’infantil ens coneguem una mica més.\nUs convidem a viure una aventura al Museu del Port on junts amb els nostres fills i filles descobrirem tot allò relacionat amb els vaixells. També hi haurà lloc per les llegendes i els contes mariners, així com l’activitat dels pirates a la recerca del desitjat tresor. Finalment, acabarem l’aventura amb un recorregut amb barca on, de ben segur, reconeixerem moltes de les coses que hem après durant la visita.\nData: diumenge 27 d’abril 2008\nPunt de Trobada: entrada del Museu del port de Tarragona (Refugi 2, Moll de Costa, s/n)\nHora de trobada: 10:45\nDurada de l’activitat: 11:00-13:45\nPreu: 3,5 € per nen (pares gratuït)\nEl pagament el farem el mateix dia al museu.\nI, si us ve de gust, podem anar tots junts a fer una paella al Meson del Mar desprès de la volta en barca.\nPer confirmar la vostra participació, si us plau envieu-nos un e-mail o torneu la circular rebuda a les mestres abans del 23 d'abril. Si us plau apunteu a la circular si voleu venir a dinar.\nActivitats durant la visita al Port:\n1. El conte: el protagonistes, un nen i una nena, ens portan a visitar el museu.\n2. Espai de tallers: a l'espai de tallers, experimentarem en una sèrie de racons creats per tal que, d'una forma lúdica, aprofundim tot allò que hem observat al Museu.\n- el racó de la construcció: un joc sobre la moqueta del port on els nens reproduiran els vaixells, les mercaderies, les instal·lacions... per tal que els nens i nenes construeixin un port “de bo de veres...";\n- el racó d'experimentació aquàtica: una simulació dels sistemes de pesca que permetran als nens i nenes jugar a pescar "com ho fan els llops de mar" ;\n- el racó del codi d banderes: es treballa el vocabulari bàsic amb un joc de codis de banderes\n- el racó de "saber-ne la tira" on, utilitzant unes cordes, relacionarem els conceptes que hem anat treballant i les realitats observades.\n3. recorregut amb barca on ens deixarem impressionar per la magnitud del Port.\nUs esperem per hissar junts les banderes i arribar a bon port!\nPublica el pati dels petits a les 0:18\nEtiquetes: activitats culturals - pedagògiques, agenda activitats, sortides infantil\n27 de març 2008\nVisita un veler al cap de setmana\nSi voleu tenir la oportunitat de viure una immersió submarina virtual amb els vostres fills i filles, us proposem que us apropeu al moll de costa de Tarragona on ahir va atracar el veler Vell Marí. Fins el 5 d’abril tant petits com grans poden pujar al veler gràcies a la iniciativa de l’Obra social La Caixa que amb aquesta acció vol conscienciar la població sobre els efectes del canvi climàtic i explicar quines actuacions poden ajudar a frenar-ne l'impacte.\nDel 25/03/2008 al 05/04/2008\nHorari: De 10.00 a 14.00 y de 16.00 a 18.00 h\nReserva obligatòria (mínim 8 persones) ; Tel: 662315088\nLloc: Marina Tarraco\nAdreça: Moll de Costa\nEdat recomanada: a partir dels 6 anys\nUna proposta diferent pel cap de setmana amb compromís mediambiental!\nPublica el pati dels petits a les 22:52\nEtiquetes: activitats culturals - pedagògiques\nProposta per educar en seguretat vial\nA vegades costa que els nens ens donin la mà quan creuem el carrer, o que entenguin que no poden sortir corrent tot sols, que han de mirar abans de creuar el carrer o simplement que hem d’aturar-nos quan el semàfor està vermell.\nSi voleu una mica d’ajuda, us proposem de visitar la 1a Fira d’Educació per a la Mobilitat Segura organitzada per la Guardia Urbana amb la col·laboració del Servei Català de Trànsit i altres entitats del sector. La Fira tindrà lloc del dia 3 al 6 d’Abril al Palau de Firal i de Congressos de Tarragona. Està dirigida a tots els públics i l'entrada és gratuïta.\nPer els més petits la Guardia Urbana organitza tallers de manualitats. També hi ha un teatre itinerant amb animacions de civisme i seguretat. Finalment, Stop accidents organitza diversos tallers educatius (Més informació).\nPublica el pati dels petits a les 21:15\n14 de març 2008\nEl trenet de fusta arriba al pati abans de finals de maig\nAvui el director de l’escola ens ha confirmat que el tren de fusta pel pati del parvulari s’instal·larà al abril o com a molt tard al maig d'aquest any. Per tant, abans de finals de curs els nens i nenes podran començar a viure noves aventures fins que traslladin el tren al nou parvulari. Segons la direcció de l’escola no serà fins a mitjans del 2009 quan s’inauguri el nou pavelló d’infantil, ja que les obres s’han endarrerit. De moment els nostres fills podran gaudir molt aviat d’un pati més divertit... això ja és un pas endavant!\nEtiquetes: gronxadors, nou parvulari\nSabies que pots demanar les fitxes per treballar a casa?\nSi el vostre fill està malalt i s’haurà d’absentar varis dies a l’escola, podeu -si voleu- recollir les fitxes que treballaran els nens a classe. Així en les estones que el nen o la nena es trobi millor i vulgui fer alguna cosa, pot treballar els mateixos temes que estaria fent a l’escola. És una manera de que no perdin el fil i el ritme de l’aprenentatge.\nPublica el pati dels petits a les 21:54\n12 de març 2008\nTelevisió: què poden veure els nostres fills?\nJa fa anys que la televisió ha entrat a la majoria de cases. El gran repte és que la televisió sigui controlada, que no abusem d’ella i sobretot que no només aporti una estona de distracció, sinó que sigui educativa. Tot això és possible? Des del pati dels petits us volem proposar una eina per facilitar la elecció dels programes que vegin els nostres fills i filles.\nAl portal de TELEESPECTADORS ASSOCIATS DE CATALUNYA (TAC), una associació que treballa per una televisió de qualitat, podeu consultar la selecció de programes de televisió recomanats per edats i per dia. A més de la valoració del programa, trobareu una fitxa amb la descripció del contingut del programa i el resum del capítol del dia.\nI si voleu anar al cinema en família, també podeu trobar les estrenes amb la seva sinopsi i crítica. Una visita al portal ens pot estalviar molts disgustos o haver de sortir de la sala perquè ens sembla que la pel·lícula no és adequada per als nostres fills.\nFinalment, TAC posa al nostre abast links a webs educatives o portals d’oci on podem trobar jocs, portals de viatge, manualitats, contes, etc.\nUs animem a donar un cop d’ull al portal de TAC. Val la pena!\nPublica el pati dels petits a les 21:20\nEtiquetes: consells pràctics, portals educatius, televisió\n10 de març 2008\nEl dia a dia dels nostres barrufets - Capítol II: P4\nAmb l’objectiu que els pares i mares d’infantil es puguin fer una idea del que els nostres fills i filles podran assolir a final de cada curs i al final del cicle d’infantil, avui publiquem la segona part de la sèrie de tres capítols sobre el programa educatiu del cicle infantil de La Salle de Tarragona. Tal com ja vam fer en el primer capítol, també ara hem volgut recollir les propostes de les tutores per ajudar els nostres nens i nenes durant cada etapa.\nEl programa de P4 està enfocat al assoliment dels següents ítems a nivell de llenguatge i matemàtiques:\n- reconèixer de totes les lletres de l’alfabet (tant minúscules com majúscules)\n- saber escriure el seu nom i els cognoms\n- reconèixer els noms dels companys\n- reconèixer els números del 1 al 6 (per definir i fer agrupacions)\n- fer petits problemes de sumes i restes (2+2=4)\nA partir d’aquest curs 2007-2008, s’ha incorporat el desdoblament dels grups (es separa la classe en dos durant les hores de gimnàstica) per poder treballar el llenguatge en grups més reduïts.\nA P4 es fa la introducció de l’ordinador. L’objectiu és que mitjançant jocs educatius els nens i nenes aprenguin a familiaritzar-se amb el ratolí.\nEs fa una sortida per trimestre: entre altres al Museu d’Art Modern, a un espectacle de titelles al centre Cívic de Sant Pere i Sant Pau.\nProjectes d’innovació educativa:\nPROJECTE “ULISSES": el conill Ulisses estimula cada matí els nens i nenes amb imatges relacionades amb la temàtica de la setmana amb l’objectiu de familiaritzar els nens de manera visual amb conceptes i procediments. (exemple. La setmana que visiten el Museu d’Art Modern Ulisses porta fitxes d’escultures, pintures, etc.)\nL’abella: cada setmana un nen o nena és el/la protagonista de la setmana. El cap de setmana prepara amb els pares un àlbum de fotos de quan era més petit i una motxilla plena de joguines, llibres,... per ensenyar als nens i deixar a la classe. Durant aquesta setmana el protagonista serà el/la ajudant/a oficial de la senyoreta.\nSuggeriments pels pares:\nTambé a P4 les tutores esperen comptar amb el suport dels pares i mares per complementar l’aprenentatge dels nens.\nPer reforçar les lletres, es proposa jugar a tallar lletres de revistes, diaris, ... i formar paraules senzilles relacionades amb les temàtiques que estan tractant a l’escola (hivern: fred, guants, pluja, etc.). Quan passegem pel carrer ens podem fixar en els cartells i jugar a reconèixer les lletres tant majúscules com minúscules.\nA nivell de números, es proposa incorporar de forma natural les sumes i restes. Exemple: 2 euros + 3 euros són 5 euros. Es pot aprofitar la compra del pa per jugar.\nPer complementar aquestes propostes, des del pati dels petits us adjuntem un link amb 15 activitats senzilles que ens poden ajudar amb l’aprenentatge dels nostres fills i filles.\nPublica el pati dels petits a les 20:39\nEtiquetes: consells pràctics, funcionament escola, informàtica\nel pati dels petits\nEl pati dels petits és un punt de trobada per a pares i mares dels nens i nenes d’infantil de La Salle de Tarragona. És un lloc on es poden expressar opinions, emocions, fer comentaris, fer suggeriments i queixes. Volem que sigui un instrument per promoure projectes que aportin un plus a la educació dels nostres fills. Benvinguts a jugar al pati dels petits!\nel pati dels petits: qui som?\ncom a subscriptor\nPer rebre actualitzacions per e-mail, introdueix el teu correu electrònic\nNúm. de visites des de 01/12/2007 i subscriptors\nCreieu que aquest espai és una bona eina de comunicació pels pares?\nCerca i troba al bloc\ncoca per l'aniversari\ndescomptes al menjador per absència\nfitxes per treballar a casa\nFrases divertides dels petits\nacords junta ampa (2)\nactivitats culturals - pedagògiques (10)\nagenda activitats (14)\nassemblea general ampa (4)\ncap de setmana amb nens (9)\nconsells pràctics (7)\nfuncionament bloc (5)\nfuncionament escola (9)\njocs interactius (2)\nlinks d'interès (4)\nnou parvulari (4)\nplana web AMPA (2)\nportals educatius (2)\npropostes delegats infantil (9)\nsabies que...? (6)\nsortides infantil (3)\nagenda d'activitats Barcelona\nagenda d'activitats BCN i rodalies\nagenda d'activitats Tarragona\naventures ludoeducatives: wumpa\ncançons amb vídeo\ncontes interactius: la vaca connie\nEl Pati: les tres bessones\nJoc de números\njocs i aplicacions interactius\nla casa en joc\nLa Salle Tarragona\nmaterial audiovisual educatiu\nsortides de cap de setmana\nSabies que pots portar una nota per avisar que el ...\nInici del curs: bata, roba esportiva i material es...\nFitxes de repàs educació infantil (lletres i xifre...\nCap de setmana perdut en un laberint de blat de mo...\nSabies que els tests psicotècnics que fan els nens...\nCap de setmana amb la festa de la Salle, la llumen...\nAjuts econòmics de caràcter individual pel menjado...\nAjuts econòmics de caràcter individual per a l'adq...\nAjuts per a l'assistència d'infants a colònies i c...\nAnimalets i més animalets: crònica d’un dia a la g...\nIncentiven la lectura: l’hora del conte a la bibli...\nServei de guarderia durant la conferència del dij...\nLa nostra primera sortida en família: El museu del...\nEl trenet de fusta arriba al pati abans de finals ...\nSabies que pots demanar les fitxes per treballar a...\nEl dia a dia dels nostres barrufets - Capítol II: ...


ibis budget Rueil Malmaison Rueil-Malmaison França - Ofertes d'hotels amb els MILLORS DESCOMPTES EN LÍNIA\n147 Boulevard National, Rueil-Malmaison, Rueil-Malmaison, França, 92500 - Veure al mapa\nDissenyat tant per oci com per negoci, ibis budget Rueil Malmaison està situat idealment a Rueil-Malmaison; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, ibis budget Rueil Malmaison és compromet a que la seva estada sigui el més còmoda possible. Instal.lacions per a minusvàl.lids, ascensor, s'admeten animals de companyia, recepció 24 hores, premsa són només algunes de les comoditats que fan que ibis budget Rueil Malmaison sigui diferent dels altres hotels de la ciutat.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Ibis budget Rueil Malmaison és una elecció inteligents per a viatgers a Rueil-Malmaison, i ofereix una estada relaxant i sense molèsties.\nTots els tipus de viatgers (319) Parelles (58) Viatgers en solitari (195) Famílies amb infants petits (33) Famílies amb infants grans (7) Grups (26)


mots muts nats: Murakami corre massa?\nMurakami corre massa?\nHe tornat a Murakami, amb la idea de mirar de reconciliar-m'hi definitivament, ho reconec, i el resultat ha estat més aviat contrari. Vaig començar amb aquest autor amb Kafka a la platja; me'l va deixar i recomanar una amiga i la veritat és que el llibre em va fascinar. Només una cosa em va malmetre la lectura i me n'ha deixat un regust amarg, de ràbia i frustració, i és que no el vaig entendre. Hi hauré de tornar algun dia perquè a vegades les segones lectures ajuden, per bé que és difícil repetir-ne una quan la llista de pendents és llarga... En fi, després vaig entrar amb Tokio Blues, que em va agradar. I ara he volgut llegir De què parlo quan parlo de córrer. M'havien comentat que parlava del procés d'escriure i que eren interessants les similituds amb el fet de córrer que establia. Vaig anar a la llibreria, vaig fullejar-lo i em va semblar que podia ser interessant; vaig llegir el pròleg i vaig pensar que prometia. Però el cert és que m'ha costat arribar al final, no m'ha convençut. Potser m'hauria agradat més que acabés d'entrar més a fons en el procés creatiu i no s'explaiés tant en certs detalls del córrer i la preparació física. O potser jo no he sabut agafar el llibre pel cantó que tocava.\nEn tot cas, no tot han estat decepcions en la lectura! Per sort, en els grans escriptors sempre hi podem treure suc, i algun aprenentatge. M'agradaria compartir algunes cites amb vosaltres:\nSobre el fet d'escriure:\n"(...) És la mateixa tàctica que faig servir quan escric una novel·la llarga. Sempre miro d'aturar-me quan noto que encara puc continuar escrivint. Així, l'endemà m'és més fàcil reprendre la feina. Em sembla que Ernest Hemingway deia que avançar és mantenir el ritme."\n"Absorbeixo en silenci tot el que puc absorbir, i després ho trec (amb una forma el més canviada possible) com a part de la trama d'una novel·la."\n"(...) Em vaig adonar que era fantàstic -i també molt dur- poder seure cada dia a l'escriptori sense patir pel temps i pensant només en el que volia dir."\n"(...) escric per posar les idees en ordre."\n"Tot plegat -seure a l'escriptori, concentrar el pensament en un punt com si fos un raig làser, imaginar-te alguna cosa a partir d'un horitzó absolutament desert, crear la trama, triar les paraules adequades, fer que la història sigui coherent- demana molta més energia i molt més temps del que la gent s'imagina. Potser no has de moure gaire el cos, però dins teu es desenvolupa una activitat dinàmica i esgotadora. Evidentment, qui pensa les coses és el cervell. Però els escriptors es posen una disfressa que es diu "relat" i pensen amb tot el cos, la qual cosa els exigeix mobilitzar totes les reserves físiques, sovint fins arribar a l'esgotament." COMPLETAMENT D'ACORD!\n"Quan comencem a escriure una novel·la -és a dir, quan ens posem a manipular frases per construir una història- hi ha unes toxines que tots tenim a dins que surten a la superfície. (...) és cert que l'activitat artística conté per principi un seguit d'elements malsans i antisocials. No tinc cap inconvenient a admetre-ho. Per això mateix hi ha força escriptors (i força artistes) que fan una vida decadent o que s'allunyen deliberadament de la societat. (...) Ara bé, crec que els escriptors que volem escriure durant molts anys hem de desenvolupar un sistema immunitari propi capaç de plantar cara a aquestes toxines perilloses"\n"Per mi escriure és com pujar una muntanya, com escalar la paret d'un precipici, com arribar a un cim després d'un ascens llarg i costós. Només pots guanyar o perdre; no hi ha cap altra possibilitat. Quan escric, sempre tinc aquesta imatge dins el cap."\nSobre el discurs oral:\n"He de triar paraules que siguin fàcils d'entendre oralment i incloure-hi algun toc d'humor perquè la gent es relaxi. He de saber presentar-me tal com sóc. Encara que sigui només per una estona, si vull que la gent m'escolti he de fer que es posin del meu costat, i per aconseguir-ho he d'assajar el discurs una vegada i una altra. És una tasca que demana molt esforç, però que també compensa, com qualsevol nou repte."\nProsa poètica en estat pur:\n"A vegades, quan penso en la vida em sento com si no fos més que un bocí de fusta que el mar ha arrossegat fins a la platja."\n"Si bufa la brisa encara s'aguanta, però quan s'atura ve una boira humida del mar que se t'aferra com si fos una capa de roba mullada."\n"Era com si la cua d'un núvol fosc m'hagués entrat a l'estómac."\nPublicat per Iolanda Pàmies a 23:37\nEmbruix en colors [capítol 17è]\nEmbruix en colors [capítol 16è]\nEmbruix en colors [capítol 15è]\nNoves fotos dels Premis Blocs Catalunya 2011\nEmbruix en colors [capítol 14è]\nmots muts nats, millor bloc de literatura personal...


Copa Federació: La cinquena, a la butxaca\n10 maig 2021 21:50\nL'equip espanyol, format per Sánchez i Martínez, derrotà Suïssa a la final\nEuropa Press/France Press | 21 setembre 1998\nL'equip espanyol femení de la Copa Federació es proclamà ahir campió de la competició per cinquena vegada en la seva història, després de derrotar l'equip de Suïssa. El doble espanyol, format per les dues millors raquetes espanyoles, Arantxa Sánchez Vicario i Conchita Martínez, s'imposà amb claredat a la parella formada per Martina Hingis i Patty Schnyder per 6-0 i 6-2.\nD'aquesta manera, Espanya posa de manifest el nivell del tennis femení, ja que ha estat present a vuit de les darreres deu finals a la Copa Davis femenina. Una vegada més es va haver de resoldre al cinquè partit, igual que passàs ja a les semifinals contra els Estats Units. Al final, es compliren els pronòstics. L'equip espanyol era conscient que l'eliminatòria s'hauria de resoldre al partit de dobles, i així va ser, el que passa és que ningú no esperava que el doble suïs oferís tan poca resistència, sobretot perquè Hingis havia guanyat aquest any els quatre Gran Slam en dobles.\nAixò no obstant, la Copa federació és una altra història i la parella espanyola no es va deixar intimidar pels milers d'espectadors que omplien les grades del recinte firal de Ginebra. Les espanyoles començaren el partit coneixent les limitacions dels seus rivals, per un costat la inexperiència d'Schneyder, i per una altra banda els problemes físics que arrossegava la número u del món des del partit que havia jugat ccontra Arantxa. Amb el partit d'ahir, la parella espanyola formada per Arantxa Sánchez Vicario i Conchita Martínez no perd cap partit de dobles a la Copa Federació des de l'any 1991 quan perderen contra la parella alemanya formada per Huber i Ritter.


El Barça busca finançament per fitxar Griezmann - La República Esportiva\nEl Barça busca finançament per fitxar Griezmann\nEl club blaugrana no disposa de 120 milions en líquid i necessita una injecció externa per pagar la clàusula del futbolista de l'Atlètic de Madrid\nAntoine Griezmann celebra un gol amb l'Atlètic de Madrid. / ATM\nFer aterrar Antoine Griezmann al Camp Nou no està essent tasca fàcil per als gestors del Barça. El 14 de maig passat, el jugador francès va fer oficial la voluntat de sortir de l’Atlètic de Madrid, un any després de rebutjar l’oferta blaugrana a través del famós documental ‘La Decisión’, conscient que el club que el vulgués fitxar hauria de dispositar a Laliga els 120 milions d’euros de la clàusula de rescissió pactada amb el conjunt matalasser. El Barça, que ja ha admès que té intenció d’incorporar el davanter, està fent mans i mànigues per poder pagar l’astronòmica xifra acordada pel jugador i el club en la darrera renovació de contracte, uns diners que l’entitat blaugrana no té.\nTal i com han admès a La República Esportiva fonts de la zona noble del Camp Nou, la negativa de l’Atlètic de Madrid de negociar un pagament fraccionat està alentint el procediment i l’anunci del fitxatge, una situació que obliga el Barça a cercar finançament extern i endeutar-se de nou. Ara bé, des de les oficines del club barcelonista els moviments es consideren d’absoluta normalitat. “No hi ha cap club al món que pugui pagar 120 milions d’euros en cash sense demanar un préstec”, argumenten. És per això que els gestors del club busquen urgentment una injecció de capital a través d’operacions de préstec per poder finançar la incorporació del futbolista campió del món amb França. Les mateixes fonts reconeixen que la solució hauria d’arribar aquesta setmana o, com a molt tard, la propera.\nCertament, el Barça difícilment ha tingut mai 120 milions d’euros per realitzar un pagament al comptat. El club encara no ha fet públics els números del tancament de l’exercici 2018-19, però en les darreres tres temporades el líquid disponible de l’entitat catalana no ha arribat a la xifra de 100 milions. L’exercici 2015-16 es va tancar amb una tresoreria de 27 milions d’euros, el 2016-17 ho va fer amb 93 milions disponibles i el darrer publicat, el 2017-18, ho va fer amb un cash de 40 milions d’euros. Sembla complicat, aleshores, que l’entitat culer pugui fer efectiu un abonament trinco-trinco d’aquestes característiques.\nDes del club, però, no s’ha volgut explicar quin tipus de préstec s’està mirant de tancar, com tampoc les quantitats. En les darreres dècades, el Barça s’ha finançat com la resta de clubs estatals, és a dir, a través de préstecs signats amb entitats bancàries convencionals com CaixaBank, Deutsche Bank o Santander. Ara bé, la temporada passada el club blaugrana va dur a terme una operació diferent, mai abans realitzada: va aconseguir un préstec de 140 milions d’euros concedit per dos fons d’inversió nord-americans, amb un mínim interès de l’1,5% i amb un retorn a cinc anys. Quedarà per veure quin tipus de deute contraurà per enllestir el fitxatge de Griezmann.\nEn la darrera Assemblea General -octubre del 2018-, el Barça va aprovar un deute de 157 milions d’euros, lluny dels 500 milions que hauria obtingut comptablement si no hagués aplicat el nou criteri de LaLiga, que en redueix els deutes comercials i en descompta la tresoreria. Amb el criteri anterior, la junta directiva hagués ultrapassat el límit d’endeutament recollit en l’article 67 dels Estatuts, que prohibeix els gestors tenir un deute que superi dues vegades l’EBITDA (beneficis abans d’impostos, interessos, depreciacions i amortitzacions), situat en la darrera memòria en 177 milions.


Daus amb històries | Kampus\nDaus amb històries\nRecursos per escriure\nQuan voleu escriure un conte, un poema, una notícia, de vegades us falta inspiració: no trobeu els personatges, no us ve al cap un indret idoni per al relat, no se us acut quin podria ser l'element màgic o misteriós o fantàstic que faria la vostra història única, etc.\nDes d'Espurn@ us proposem escriure a partir de les propostes que us donaran les cares dels daus. Només heu de llançar els daus i imaginar una història, pensar l'estructura bàsica, crear la seqüència i escriure amb confiança.\nEls daus poden ser de fusta o bé de cartró. Si els voleu fer de fusta, trobareu cubs de fusta a algunes botigues de joguines o de manualitats. Si voleu fer-ho amb cartró, us facilitem una plantilla a la pestanya documents. Només caldrà que dibuixeu o bé enganxeu imatges, a cadascuna de les cares. Està bé fer-ho amb velcro, de manera, que podem anar canviant les imatges que hi ha als daus.\nExisteixen dues Apps d'iOS que fa la mateixa funció: Story Dice o bé Rory's Story. I una App per Android: Story Dice.\nAltres variants que ens ajuden a l'hora de posar-nos a escriure:\n- una caixa plena de petits objectes d'on en treieu uns quants\n- una bossa de tela amb paraules escrites en papers o bé pedres de riu. Només haureu de treure sense mirar el nombre d'elements acordat a classe, i construir la vostra història a partir dels elements que veieu.


(S'ha redirigit des de: Mohandas Karamchand Gandhi)\nRaliatbehn Gandhi (en) , Muliben Gandhi (en) i Pankunvarben Gandhi (en)\nMohandas Gandhi (en gujarati: મોહનદાસ ગાંધી) (Porbandar, 2 d'octubre de 1869 – Gandhi Smriti, 30 de gener de 1948) va ser un pensador i polític indi. Se'l coneix amb el sobrenom de Mahatma o Mahatma Gandhi (la paraula mahatma significa 'gran ànima'; prové de les formes del sànscrit maha- 'gran' i atma- 'ànima'), o bapu (de l'hindi 'pare'). Fou un dels pares de la independència de la nació índia i la desaparició del Raj britànic mitjançant l'ús de la no-violència.\nVa tornar a l'Índia el 1915 i el 1921 ja figurava al capdavant del Congrés Nacional Indi. Va instaurar nous mètodes de lluita (les vagues i les vagues de fam), i en els seus programes rebutjava la lluita armada i predicava la no-violència com a mitjà per a resistir el domini britànic. Preconitzava la total fidelitat als dictats de la consciència, arribant fins i tot a la desobediència civil si fos necessari; a més, va lluitar per tornar a les velles tradicions índies. Va mantenir correspondència amb Lleó Tolstói, que va influir en el seu concepte de resistència no violenta. En va destacar la marxa de la sal, una manifestació a través del país contra els impostos a què estava subjecte aquest producte.\nSense la personalitat unificadora de Gandhi, el Congrés Nacional Indi va començar a dividir-se durant els seus anys a la presó; la divisió es féu en dues faccions, l'una liderada per Chitta Ranjan Das i Motilal Nehru a favor de la participació del partit en el poder legislatiu, i l'altra dirigida per Chakravarti Rajagopalachari i Sardar Vallabhbhai Patel, que s'oposava a aquest moviment. A més, la cooperació entre els hindús i els musulmans, que havia estat forta en el moment àlgid de la campanya de la no-violència, ara s'estava enfonsant. Gandhi va tractar de salvar aquestes diferències amb molts mitjans, incloent-hi un dejuni de tres setmanes a la tardor de 1924, però amb èxit limitat. Això pot haver estat a causa de l'"estranya habilitat de Gandhi per a irritar i frustrar" els líders musulmans de l'Índia.\nQuan era petit, Gandhi va experimentar amb el consum de carn. Això es va deure en part a la curiositat inherent seva així com a la persuasió del seu amic Sheikh Mehtab. La idea del vegetarianisme està profundament arrelada en les tradicions hindús i jainistes a l'Índia i, a la seva terra natal de Gujarat, on la majoria dels hindús són vegetarians, i també gairebé tots són jainistes. La família de Gandhi no en va ser l'excepció. Abans de marxar a Londres a fer els seus estudis, Gandhi va prometre a la seva mare, Putlibai, i al seu oncle, Becharji Swami, que s'abstindria de menjar carn, prendre alcohol, i participar en la promiscuïtat. Es va mantenir ferm en la seva promesa i va guanyar quelcom més que una dieta: féu del vegetarianisme una de les bases filosòfiques de la seva llarga vida. Quan Gandhi ja fou adult, es va convertir en un vegetarià estricte. Va escriure el llibre The Moral Basis of Vegetarianism (La base moral del vegetarianisme) i diversos articles sobre el tema, alguns dels quals van ser publicats en el The Vegetarian (El Vegetarià) de la London Vegetarian Society (Societat Vegetariana de Londres). Durant aquest període, el jove Gandhi es va inspirar en molts grans pensadors i es va fer amic del president de la London Vegetarian Society, el Dr. Josiah Oldfield.\nGandhi creia sincerament que una persona involucrada en el servei públic ha de portar una vida en senzillesa. Mostra aquest principi per primera vegada quan deixa d'usar roba d'estil occidental, que llavors associa amb la riquesa i l'èxit. Quan va tornar a l'Índia, va renunciar a l'estil de vida occidental que va dur a Sud-àfrica, on havia gaudit d'una reeixida pràctica legal.\n↑ «Gandhi, luces y sombras de un héroe con pies de barro» (en espanyol). La Gaceta de la Iberosfera, 25-10-2015. Arxivat de l'original el 1 d’octubre 2019. [Consulta: 1r octubre 2019].\n↑ Eslava Galán, Juan. «El lado oscuro de Gandhi: niñas, racismo» (en espanyol). XL Semanal. [Consulta: 1r octubre 2019].\nObtingut de «https://ca.wikipedia.org/w/index.php?title=Mohandas_Gandhi&oldid=27450194»\nLa pàgina va ser modificada per darrera vegada el 12 juny 2021 a les 14:23.


Olvídate del estrés con microgimnasia y Silvia Pallerola - info Coliseum Health\nOlvídate del estrés con microgimnasia y Silvia Pallerola\nviernes 23/03/2018 - 17:30 - 18:30\nSilvia Pallerola. Terapias, coach, formación\nOblida’t de l’estrés amb la microgimnasia i Silvia Pallerola\nMicromoviments y Postures Essencials d’Equilibri i Estirament Global per experimentar la Salut\nTot el que hem viscut fins avui queda imprès en els nostres músculs. L’estrés, preocupació, excés de control en la nostra vida personal i professional son alguns dels factors que ens porten una i altra vegada a generar tensions musculars i a adoptar postures incorrectes i descompensades per evitar el dolor o el malestar.\nLa Microgimnasia és un mètode terapèutic englobat en el Sistema ARC (Anàlisi i Restauració Corporal). Es pot practicar en grup o de forma individual.\nAmb la Microgimnasia experimentes amb el teu cos de forma conscient. Mitjançant postures molt estudiades, en les que realitzes micromoviments senzills, dirigint l’atenció cap al teu interior, amb una respiració adequada, vas investigant les profunditats del teu cos físic, amb la dolçor del teu cor.\nAmb la pràctica regular d’aquesta meravellosa tècnica terapèutica, aconsegueixes la flexibilitat i el to adequats a les teves diferents estructures musculars i articulars, disminueixes les tensions i restableixes la vitalitat del teu organisme.\nLa Microgimnasia t’ofereix també la possibilitat de revisar els teus hàbits posturals i de moviment que realitzes diàriament, i substituir-los per altres més útils. La finalitat és retornar a la armonia original per sentir-te còmode i saludable en el teu dia a dia.\nSilvia Pallerola. Teràpies, coach, formació


El president del Banc Central Europeu, Mario Draghi, divendres passat a la cimera. FRANCOIS LENOIR / REUTERS\nLa cimera europea de divendres passat es coneixerà com la cimera de l'austeritat, la reunió dels caps d'estat i de govern de la Unió Europea en què es van imposar les tesis, i fins i tot una idea de la vida, pròpies d'Alemanya. També es coneixerà com la cimera en la qual el Regne Unit es va automarginar. Les seves exigències no es podien atendre en una cimera, com la petició, per exemple, de tenir garanties que l'Autoritat Bancària Europea no marxés de Londres. El Regne Unit, però, va cometre un error que és tota una paradoxa en aquests moments. Confiat en una certa ortodòxia europea, va considerar que la Unió Europea no podria modificar un Tractat sense la unanimitat de tots els seus membres. I és que el Regne Unit sempre ha complert els preceptes de Brussel·les i és el país que aplica amb més diligència les directives europees. Però aquesta vegada, liderats per Alemanya, la resta d'estats van voler avançar -fins i tot Polònia i la República Txeca-, desorientant enormement el primer ministre britànic, David Cameron. Malgrat tot, encara que l'avenç sigui considerable cap a una incipient unió fiscal europea, tot quedarà ara en mans del Banc Central Europeu per apaivagar realment la crisi del deute, amb una compra massiva de bons dels països més castigats, com Espanya i Itàlia, o amb la creació d'eurobons. I aquí segueix la paradoxa de l'ortodòxia econòmica dels temps que vivim.\nLa imposició d'Alemanya per acceptar l'euro i deixar el marc ara farà deu anys va ser clara. El Banc Central Europeu havia de ser independent, seguir criteris estrictes i vigilar l'evolució de la inflació, sempre molt temuda per raons històriques des d'Alemanya. El BCE havia de ser, de fet, una còpia del Bundesbank. I França, com ara a la cimera, va acceptar els criteris alemanys per liderar políticament el naixement de la moneda única europea. Des de llavors, el BCE ha fet una feina que no s'ha allunyat ni un mil·límetre de l'ortodòxia alemanya i ha comès errors evidents com el del juliol del 2008, quan va apujar els tipus d'interès en el moment de l'inici de la recessió econòmica.\nLa idea és que tant el Regne Unit, amb el seu escrupulós respecte pels tractats europeus i la legalitat europea -el govern de Cameron estudia com pot portar als tribunals el futur nou Tractat que es va acordar a la cimera de divendres, ja que vulnera, segons el seu parer, el Tractat vigent-, com Alemanya han de ser flexibles en la nova situació econòmica. Perquè és evident que el BCE no actuarà ara, malgrat una nova personalitat com Mario Draghi -va abaixar els tipus d'interès dijous-, sense el beneplàcit de la cancellera alemanya Angela Merkel.\nLa qüestió la va plantejar en el seu moment l'exvicepresident del govern espanyol Alfonso Guerra que no entenia el concepte independent aplicat a un banc central. Deia, i ho va recordar en la recent campanya electoral dels comicis espanyols, que el BCE no podia ser independent de la Unió Europea, perquè havia de servir als interessos de la unió política dels estats europeus. I a qui ha ajudat? Principalment a Alemanya, o, en tot cas, a l'ortodòxia econòmica dels últims 30 anys, que considera del tot necessari el control dels preus.\nEl principi de banc central independent és que ha de tenir el control sobre la política monetària per aconseguir l'objectiu de l'estabilitat de preus. ¿Però com es concilia amb altres institucions o organismes també independents com el Congrés d'un estat o el Tresor, que volen fer polítiques fiscals? ¿Són independents entre si els objectius de l'estabilitat de preus amb el creixement del PIB o la creació de llocs de treball? Hi ha d'haver més vida al marge de la rigidesa que ha imposat Alemanya.


Equip - Serveis Gràfics\nQuè diuen i què expliquem de nosaltres\nFa més de vint anys que treballo al sector de les Arts Gràfiques. Després de la meva llicenciatura en Belles Arts (d’imatge i disseny) vaig treballar durant tres anys com a fotògraf industrial freelance.\nLa confiança que em dipositaven els meus clients em va portar a gestionar, també, la producció dels seus catàlegs. Llavors, el treball intens i continuat em va ajudar a crear una xarxa estable de proveïdors de confiança per poder oferir molta més tipologia de productes als meus clients, els quals sempre m’han respectat per la meva professionalitat i transparència. I a ells sempre els estaré agraït.\nOriol, Xavi i Guillermo\nAmb més de 20 anys d’experiència a la indústria gràfica, ens dediquem a la impressió i tractament d’imatges en sistema digital. Treballem en la impressió de tots els llibres i catàlegs que gestionem des de Serveis Gràfics.\nEl nostre objectiu és aconseguir els resultats més òptims en quant a color, qualitat i acabats per poder entregar la feina en la data convinguda.\n“Són els cracks de les màquines d’impressió digital. No confiaria en ningú altre per fer els vostres llibres.” A. B.\nResponsable de retolació\nFa més de deu anys que treballo amb plotters i màquines d’impressió digital.\nDes del 2013 soc responsable del meu propi taller. Som els encarregats d’imprimir des de petits tiratges de papereria corporativa, material de màrqueting, roll-ups i vinils, fins a la impressió de rètols de gran format per a interior i exteriors.\nEns encarreguem de la impressió i, quan cal, de la instal·lació de tot el que necessites per fer visible la teva empresa.\n“Si vull un rètol que duri i no doni problemes pels nostres clients, només puc pensar amb en Dani.” A. B.\nTenim el suport d’empreses de prestigi i qualitat contrastada per confiar els nostres projectes.\nSón empreses amb dècades d’experiència i posicions capdaventeres dins el sector de les arts gràfiques, i tenen l’objectiu de la millora continua i per això s’adapten a les noves tecnologies i a les necessitats canviants dels nostres clients.\nUn global d’instal·lacions dedicades a la producció amb les certificacions ISO-9001 i ISO-14001; certificats de CdC FSC i PEFC, etc., ens asseguren el grau més alt de qualitat, servei i compromís que podem desitjar.\nNúria i Pilar\nCorrecció, traducció i edició\nRealitzem serveis editorials complets per a escriptors que volen seguir els seus projectes de primera mà: des del coaching literari a l’edició i la correcció i la traducció de textos, a la gestió de material com fotografies, infografies o il·lustracions, al procés de producció (que inclou maquetació i creació de cobertes) i fins a la publicació en format ebook, llibre en venda a plataformes digitals, preparació del llibre llest per a impressió, gestió de la tramitació del codi ISBN, gestió de la publicitat, gestió de la presentació i gestió de la distribució a llibreries. També creem continguts i corregim textos per a entitats, empreses i administracions.\n“Són un valor afegit al grup. Amb elles és possible l’edició per a particulars, empreses, entitats i institucions. S’encarreguen de la confecció de llibres a mida: escriptura, correcció i edició de textos, maquetació i fotografia.” A. B.\nGraduada en Arts Plàstiques i Oficis Artístics en l’especialitat d’il·lustració per l’Escola Superior de Disseny i Art Llotja de Barcelona (1999). Grau superior en Gràfica Publicitària, EASD – Escola d’Art i Superior de Disseny de Vic, Barcelona (2003).\nCreativa, proactiva, rigorosa, metòdica, entusiasta, detallista, perfeccionista, delicada i amb estil propi. Alba Ortega crearà la imatge que millor representi el teu projecte. Amb més de 15 anys d’experiència en la il·lustració, el disseny gràfic i la direcció d’art, ha convertit la seva passió en el seu gran ofici.


Aquesta política de privacitat s'aplica a la web www.collegisdiocesansmallorca.com\nSi us plau, llegiu-la detingudament. En ella trobarà informació important sobre el tractament de les seves dades personals i els drets que li reconeix la normativa vigent en la matèria.\nEns reservem el dret a actualitzar la nostra política de privacitat en qualsevol moment per motius d'oportunitat, així com per complir amb eventuals canvis legislatius o jurisprudencials. Si té dubtes o necessita qualsevol aclariment respecte a la nostra política de privacitat o als seus drets, pot contactar amb nosaltres a través dels canals que s'indiquen més abaix.\nVostè manifesta que les dades que ens faciliti, ara o en el futur, són correctes i veraces i es compromet a comunicar-nos-en qualsevol modificació. En cas de proporcionar dades de caràcter personal de tercers, es compromet a obtenir el consentiment previ dels afectats i a informar-los sobre el contingut d'aquesta política.\nDe manera general, els camps dels nostres formularis que són assenyalats com a obligatoris hauran de ser necessàriament emplenats per poder tramitar les seves sol·licituds. De no emplenar-los no podran ser ateses per part nostra. Els camps obligatoris apareixen marcats amb un asterisc (*).\nQueda prohibida la reproducció total o parcial d'aquesta pàgina o dels seus continguts sense l'autorització expressa del seu titular.\nTitular de la pàgina\nEl titular d’aquesta pàgina és:\nFUNDACIÓ DIOCESANA RAMON LLULL (d’ara en endavant FCDM)\nDomicili: carrer Mare de Déu de la Victòria, nº 17\n07008 Palma, Illes Balears.\nCorreu electrònic de contacte: info@fcdm.es\nPer a qualsevol qüestió relacionada amb els tractaments de les seves dades personals que es descriuen en aquesta política, vostè pot contactar amb el nostre delegat de protecció de dades a través de l'adreça electrònica dpd@fcdm.es\nPer a què recollim i tractem les seves dades?\nEl currículum que ens fa arribar per mitjà del canal electrònic disposat a aquest efecte en aquesta pàgina s'incorporarà a la borsa de treball conjunta dels Col·legis Diocesans de Mallorca que a continuació es detallaran. La finalitat d’aquesta borsa és la gestió dels processos de selecció de personal, actuals o futurs, que poguéssim dur a terme per cobrir llocs de treball en els següents centres educatius:\n- Bisbe Verger\n- Sant Josep Obrer I i II\n- Escola de Música de Sant Josep\n- Fra Joan Ballester\n- La Immaculada\n- Sant Antoni Abat\n- Santa Magdalena Sofía\n- Escolania de Lluc\nSi bé aquesta borsa és gestionada per la FCDM, la titularitat dels Col·legis Diocesans de Mallorca correspon al Bisbat de Mallorca, titular del NIF R0700002I i amb domicili en 07001 Palma, Illes Balears, carrer Mirador núm. 5.\nLes dades de caràcter personal que voluntàriament ens faciliti a través del formulari de contacte únicament s'utilitzaran per resoldre la qüestió que ens hi plantegi en el mateix i fer seguiment de la seva satisfacció davant la nostra resposta.\nExcepte als centres abans relacionats, no realitzarem altres cessions de les dades que vostè posi en el nostre coneixement excepte en cas d'obligació legal per part nostra o quan sigui necessari per a la prestació de serveis que vostè ens sol·liciti.\nBase jurídica de tractaments i cessions de les seves dades\nLa legitimació per al tractament que fem de les dades que ens facilita a través del canal electrònic de recollida de currículums és l'interès legítim del titular dels centres de comptar amb una borsa de contractació per cobrir les necessitats de personal dels centres educatius. D’altra banda, també servirà per l'establiment d'una relació precontractual amb vostè derivada de la seva voluntat de participar en els nostres processos de selecció i acceptació del manteniment del currículum en la nostra borsa durant el termini que s'indicarà a continuació.\nLa legitimació per al tractament que fem de les dades que ens facilita a través del formulari de contacte deriva del seu consentiment (article 6.1.a del RGPD) i del nostre interès legítim a atendre les seves peticions i fer seguiment de la seva satisfacció amb la nostra resposta. Vostè podrà revocar aquest consentiment en qualsevol moment, si bé no amb efectes retroactius.\nCurrículums: conservarem el seu currículum durant un termini de DOS ANYS, passats els quals procedirem a la seva eliminació de manera segura, sense necessitat d’un avís previ per part nostra. Per tant, passat aquest termini, si vol continuar participant en els nostres processos de selecció haurà de remetre'ns un nou currículum actualitzat. En qualsevol cas, si abans de transcórrer els dos anys des de la presentació del seu currículum desitgés donar-lo de baixa de la nostra borsa de treball pot sol·licitar-ho mitjançant l'exercici dels drets reconeguts en el RGPD en la forma que s'indica més endavant.\nContacte: conservarem les seves dades durant el temps necessari per atendre les peticions o qüestions que ens plantegi i fer seguiment de la seva satisfacció davant la nostra resposta.\nHa de saber que en tots els casos exposats també mantindrem les dades durant els terminis previstos en les disposicions legals que resultin d'aplicació a cada cas, així com durant el temps necessari per atendre possibles responsabilitats nascudes del tractament.\nEn els termes i supòsits previstos en la normativa vigent, vostè pot exercitar els seus drets d'accés, oposició, rectificació, supressió, portabilitat i limitació del tractament davant la FCDM, mitjançant sol·licitud presentada o dirigida a l'adreça postal indicada en el primer apartat d'aquesta política, a l'atenció del delegat de protecció de dades, o bé enviant-la a l'adreça electrònica dpd@fcdm.es .\nExpressament s'assenyala que no és necessari que adjunti a la seva sol·licitud còpia de document oficial acreditatiu de la seva identitat, si bé la FCDM podrà sol·licitar-li que l'acrediti en cas de dubte.\nIgualment, si no està conforme amb el tractament de les seves dades que realitzem vostè pot presentar una reclamació davant l'Agència Espanyola de Protecció de Dades o, si resideix en un altre país de la Unió Europea, davant l'autoritat de control del seu país\nPot trobar més informació sobre com exercitar els seus drets o presentar una reclamació consultant la pàgina web de l'Agència Espanyola de Protecció de Dades: www.aepd.es.\nComptes en xarxes socials\nLa FCDM té compte/canal en les següents xarxes socials\nAquesta web conté enllaços a aquestes xarxes socials, les polítiques de privacitat de les quals són alienes a les de la FCDM. En accedir a aquestes xarxes podrà vostè decidir si accepta les seves polítiques de privacitat i de galetes. Amb caràcter general, si navega per internet podrà acceptar o rebutjar les galetes de tercers des de les opcions de configuració del seu navegador.\nLa finalitat de totes elles respon al nostre interès legítim (art. 61.f RGPD) a difondre la nostra labor, activitats i esdeveniments que organitzem i interactuar amb els nostres seguidors, bé a través de missatges directes o intercanvi de comentaris en les nostres publicacions.\nEn fer-se seguidor o fan en qualsevol d'elles consent 1) en el tractament de les seves dades personals a l'entorn de la respectiva xarxa social conforme a les seves polítiques de privacitat i condicions d'ús; 2) l'accés per part nostra a les dades contingudes en la llista de fans/seguidors i 3) al fet que les notícies publicades per nosaltres puguin aparèixer en el seu mur/compte si la política de la xarxa social ho permet.\nFCDM podrà publicar en els seus comptes fotografies i vídeos obtinguts durant la celebració dels esdeveniments que pugui organitzar.\nNo utilitzarem les dades per a altres finalitats ni per enviar informació addicional. Si vol deixar de seguir-nos haurà de fer-ho a través de l'opció corresponent en cadascuna de les xarxes socials a través de les que ens segueixi.\nEns reservem el dret a eliminar qualsevol contingut que aparegui en els seus comptes de xarxes socials si en rep qualsevol queixa, ja sigui quant al contingut en si o a l'absència d'autorització per al seu ús.\nEn cas que pugi a la pàgina fotografies en les que apareguin persones, vostè declara que amb caràcter previ n’ha obtingut el seu consentiment.\nEl material audiovisual serà cancel·lat quan la informació sigui obsoleta o ja no tingui rellevància ni interès públic, o bé quan se sol·liciti per l'interessat la seva supressió.\nS'informa expressament que les eines que suporten les referides xarxes socials no estan operades per nosaltres, sinó pels respectius titulars de cada una d'aquestes xarxes, sent aquesta empresa completament aliena als tractaments que aquestes puguin dur a terme sobre les dades aportades en l'ocasió de la seva utilització de la xarxa social i les polítiques de privacitat que aquestes estableixin.\nSi vol exercitar en relació amb aquests comptes els drets que li reconeix la normativa vigent en matèria de protecció de dades, si us plau, consulti l'apartat corresponent d'aquesta política de privacitat.\nEl disseny del portal i els seus codis font, així com els emblemes, marques i altres signes distintius que apareixen en el mateix portal pertanyen a la FCDM i estan protegits pels corresponents drets de propietat intel·lectual i industrial.\nLa llei aplicable en cas de disputa o conflicte d'interpretació dels termes que conformen aquest avís legal, així com qualsevol qüestió relacionada amb els serveis oferts des d'aquesta web, serà la llei espanyola.


L’Ajuntament d’Alcover defineix el nou cartipàs municipal\nL'alcalde d'Alcover, Robert Figueras, ha fet el nomenament de les regidories per a la legislatura 2019-2023 del consistori alcoverenc\ndijous, 4 de juliol 2019 - 13:10h\nL'alcalde, Robert Figueras, ha fet el nomenament de les regidories. | Cedida\nJa se sap qui ocuparà cada regidoria en aquesta legislatura a l'Ajuntament d'Alcover. L'alcalde, Robert Figueras, ha fet el nomenament de les diferents àrees de treball per als pròxims quatre anys.\nA Josep Maria Girona se li han assignat les regidories de Cultura, Comunicació i Turisme, que inclouen Ca Cosme, la Biblioteca, el Convent de les Arts i la gestió dels diferents canals informatius del consistori, responsable del Museu i de la promoció sostenible de la Vall del riu Glorieta.\nPer altra banda, Carla Miret és la responsable de Governació, Via pública, Hisenda, Comerç local, Participació ciutadana i la Fira de bandolers, destacant la realització dels pressupostos participatius i d'encapçalar l'esdeveniment de promoció cultural més important d'Alcover.\nMaria Roca agafa el relleu al capdavant de la regidoria de Benestar Social, Salut i Habitatge que contempla les relacions amb el nou Centre de dia i el CAP i les polítiques relacionades amb el nou pla local d’habitatge.\nJosep Barberà encapçala les regidories de Serveis, Urbanitzacions i Medi rural i camins que, entre d'altres, gestiona el cementiri, el tanatori i el mercat setmanal. Les regidories d’Educació, Alcover Funciona i Joventut les gestiona Marta de Lucas, i inclou els serveis de la Llar d’Infants, l’Escola d’Adults i l’Escola Municipal de Música; com també ho fa de les polítiques adreçades a impulsar el desenvolupament econòmic del poble i la seva relació amb el territori.\nCarme Sánchez ho farà en les àrees de Medi ambient i Esports, que inclou la posada en marxa d'un projecte pioner al Camp de Tarragona: la futura central de biomassa. I, finalment, l'alcalde Robert Figueras es reserva les regidories d'Urbanisme, Obres i Recursos Humans, que inclouen la coordinació del POUM i projectes de millora del municipi.\nPlenari de l’Ajuntament, aquest divendres\nPer altra banda, la sala de plens de l'Ajuntament d'Alcover acollirà aquest divendres 5 de juliol a les 19.00 hores, una nova sessió plenària que permetrà establir la periodicitat de les sessions, aprovar la creació i composició de les comissions informatives, la composició de la comissió especial de comptes i s’aprovaran els representants de l’Ajuntament en entitats municipals i supramunicipals.\nAlcover Robert Figueras